San Migel bestak ospatuko dituzte asteburuan Urroz eta Igantzin

Ortziralean lehertuko da besta eta astelehenerarte luzatu gozamena

Igantzin ortziralean arratsaldeko zortzietan lehertuko da altxaferoa, baina aurretik ere izanen da bestarako aukera. Mus eta partxis txapelketa, dantza ikuskizuna eta elkartasun brindisa antolatu dituzte, besta giroan sartzen hasteko. Hortik aurrera lau egunez izanen da bestarako nahikoa aukera, JOXEANJEL-en dantzaldiarekin datorren urterarte festak agurtu arte.

Urrozen ere ortziralean, arratsaldeko zortzietan botako dute altxaferoa eta ezkilak ere joko dituzte bestak hasi direla denak konturatu daitezen. Haur, heldu eta gazteendako ekitaldi ugari antolatu dituzte, Irailaren 28tik, urriaren 1era bitarte musika, herri kirolak, lehiaketak... denetarik izanen da.

San Migel bestak hasiko dira bihar Urroz eta Igantzin. Bi herriek, bestarako gogoz dagoena asetzeko ekitaldi ugari antolatu dituzte. Irailaren 28tik urriaren 1era lau egunez izanen da bestarako aukera.

Ortziralean lehertuko da altxaferoa bi herrietan, arratsaldeko zortzietan. Igantzin hala ere, besta giroan sartzen joateko, altxaferoa bota aurretik, herritarrek mus eta partxis txapelketan parte hartu, dantza ikuskizunaz gozatu eta elkartasun brindisa egiteko aukera izanen dute. Larunbatean, San Migel Egunean, eguerdi partean ikurrin agurra eta ezpatadantzarien saioa izanen da. Arratsaldeko seietan, Nafarroako Harri Altxatze Txapelketa eta herritarren arteko desafio mundiala izanen dira. Gauerditik aitzinera DJ ALKAPEren musika izanen da. Igandean arratsaldeko bostetan emakumeen pala txapelketa izanen da eta zeresana emanen duen partida izanen da, munduko txapeldunak lehiatuko baitira. Astelehenean, besten hondarreko egunean, herritarren arteko jokoak, herri bazkaria, suzko zezenak eta dantzaldia antolatu dituzte.

Urrozen ez da inor bestak hasi direla ohartu gabe geratuko, arratsaldeko zortzietan botako duten altxaferoaz gain, ezkilak ere joko dituztelako. Larunbata izanen da hala ere, egunik garrantzitsuena, San Migel egunean, koadrilen eta peñen eguna eginen da. Afaria antolatu dute eta kupela eta txiste kontalaria ere izanen dira. Arratsaldez eta gauez AIERRIK taldearekin dantzaldia izanen da. Igandean eguerdiko ordubatean aizkora apustua izanen da, Kastro, Saralegi, Rekondo eta Kañamares elkarren kontra ariko dira. Arratsaldeko zortzietan tortilla eta postre lehiaketa izanen dira eta arratsaldez eta gauez dantzaldia AGERRALDErekin. Astelehenean, herri bazkaria antolatu dute, Soto eta Irazu bertsolariekin, gai-jartzailea Kopito izanen da. Gaueko hamarrak aldera plazan afaria eginen dute zingarra eta txistorrarekin eta SALABERRIren dantzaldiarekin bestak agurtuko dituzte datorren urterarte.


Yemengo presidenteak dio ez duela boterea utziko

Iragan astean boterea uzteko prest zegoela iragarri zuen Ali Abdula Sale presidenteak Yemenera itzuli berritan. Hiru hilabetez Saudi Arabian egon zen presidentea, ekainean atentatu batean jasandako zauriak artatzen. Orain, baina, bere aurkako protestak irauten duten bitartean boterean jarraituko duela jakinarazi du, utziz gero gerra zibila piztu daitekeela argudiatuta. Agintea ematea estatu kolpea ematea bezalakoa litzatekeela adierazi du Salek, eta, beraz, boterera heltzeko 2013an egitekoak diren bozak heldu arte itxaron beharko dutela jakinarazi die oposizioko kideei. Bestalde, Informazio ministrordea onik atera da Sanan bere aurka egin duten atentatu batetik.


Arrasateko Udalak hainbat zergaren ordainketa epea atzeratu egin du

Arrasateko Udalak hainbat neurri fiskal hartu ditu alarma egoera honen aurrean. Horien artean dago zerga nagusien ordainketa-aldia atzeratzea. Horrez gain, merkatariei, ostalariei, autonomoei eta enpresa txikiei lehen seihileko hainbat tasa salbuetsiko zaizkie.

Bizi dugun alarma egoerak "herritarrengan sor dezakeen eragina arintze eta babeste" aldera hainbat neurri fiskal onartu ditu Arrasateko Udalak.

Zerga nagusiak ordaintzeko epea atzeratu egin dute.

IBI/OHZ: borondatezko epe berria abuztuaren 1etik irailaren 15era arte izango da; helbideratuei irailaren 15an kobratuko zaie.

Zaborra: lehenengo seihilekoa: borondatezko epea abuztuaren 10era arte luzatu da; helbideratuei abuztuaren 10ean kobratuko zaie. Bigarren seihilekoa: borondatezko epea azaroaren 17ra arte luzatzen da; helbideratuei azaroaren 17an kobratuko zaie.

Ura –2019ko 4. hiruhilekoa–: helbideratuei martxoan kobratu zitzaien, baina ordainduta ez daudenentzat borondatezko epea urriaren 10era arte luzatu dute.

Taxista aritzeko tasa: borondatezko epea uztailaren 20ra arte luzatu da; helbideratuei uztailaren 20an kobratuko zaie.

Trakzio Mekanikodun Ibilgailuen gaineko Zerga: borondatezko ordainketa epea uztailaren 10era arte luzatu da; helbideratuei uztailaren 10ean kobratuko zaie.

Horri gehitu behar zaio apirilaren 2an Udalak hartutako neurri nagusia: merkatari, ostalari, autonomo zein enpresa txikiei egungo egoera arintzeko 2020ko seihileko zabor tasa, ur tasa eta bide publikoaren okupazio tasa salbuestea.


Erribera kulturguneak badu logoa, Noelia Lozanok egina

13 proposamen jaso ditu Udalak, eta Astigarragan bizi den donostiarrarena aukeratu du.

Pausoak ematen jarraitzen du, irailean zabaltzekoa den Erribera kulturgune berriak. Eta oraingoan, logoa aukeratu du Astigarragako Udalak, azken asteotako prozesuaren ondoren: Noelia Lozanok egindakoa hautatu du, jasotako 13 proposamenen artean.

Sortzez donostiarra da Lozano, baina Astigarragan bizi da. Diseinatzaile grafikoa da, eta esperientzia haundia dauka komunikazio grafikoaren eta irudi korporatiboaren arloan, Udalak jakinarazi duenez.

«Ur urdin baten pintzeladak balira bezala irudikatu dut eraikin berezi hau»

Aurkeztutako logoan, kulturgunearen eraikinari eman nahi izan dio protagonismoa Lozanok, eta Erriberaren eta ibaiaren kolore urdinarekin margotu du: «logoa sortzerakoan, batetik, beharrezko protagonismoa eman nahi nion kultur etxe berria kokatuko den eraikinari, berezia baita; eta bestetik, ibaia eta Erribera izenaren kontzeptua ere irudikatu nahi nituen. Bi alderdi horiek batuz, ur urdin baten pintzeladak balira bezala irudikatu dut eraikin berezi hau», azaldu du egileak.

Proposamena aurkezterakoan, Piztu ezizena erabili zuen berak: «laster astigartar guztiok espazio berri hori gozatu eta bizitzaz betetzeko ideiatik dator, gutako bakoitzaren barruan kulturak sortzen duen argi hori piztuz», nabarmendu du.


Hiru urteko zigorra Fred Forti, baina ez du kartzelara joan beharko

Hiru urteko zigorra ezarri diote Fred Forti, ETAko kide batzuei bere etxea alokatzeagatik. 2008ko maiatzean Xabier Lopez Peña, Ainhoa Ozaeta, Jon Salaberria eta Igor Suberbiola atxilotu zituzten Bordelen, ETAren buruzagitzaren kontrako operazio batean. Biharamunean atxilotu zuten Fort Baionan; haren izenean zegoen Bordeleko etxebizitza.

Operazio berean Jose Antonio Barandiaran Andoaingo (Gipuzkoa) alkate ohia ere atxilotu zuten. Egun batzuk lehenago Arcachonen (Okzitania) Ozaetarekin bildu izana leporatu zioten.

Joan den astelehen eta asteartean epaitu zuten Fort, Parisen. Hiru urteko zigorra ezarri zioten atzo. Hala ere, ez du kartzelan bete beharko, 84 urte dituenez, epaileak zigor etetea onartu diolako. Epaiketaren aurretik EH Baik babesa eskaini zion baionarrari, eta Frantziako Gobernuari eskatu zion «konponbidearen aldeko urratsak egin ditzala eta errepresio politika bertan behera utz dezala».

Urrutikoetxea epaitegian

Parisko dei auzitegira deitu zuten atzo Egoitz Urrutikoetxea, sei urteko kartzela zigor baten harira. Auzia abendura atzeratzea galdegin zuen abokatuak. Izan ere, abenduan beste bi auzirengatik deklaratu beharko du Urrutikoetxeak. Azken kasu horietan launa urteko bi kartzela zigor ezarri zizkioten.


Gernikako Akordioko kideek bakea lortzeko pausoak eskatu dituzte

Bakartxo Ruiz Nafarroako Bilduko parlamentariak nabarmendu duenez, azken egunetako atxiloketek ez dute bake eszenatokia sendotzen laguntzen.

Gernikako Akordioaren sinatzaileek eta beste hainbat eragilek deituta, kontzentrazioak egin dituzte gaur eguerdian Euskal Herriko udaletxe guztien aurrean, Espainiako eta Frantziako Gobernuei bakearen aldeko behin betiko pausoak eman ditzaten eskatzeko.

Iruñeko udaletxearen aurrean elkartu dira, besteak beste, Bilduko eta Aralarreko Bakartxo Ruiz eta Asun Fernandez de Garaialde Bilduko eta Aralarreko parlamentariak eta Adolfo "Txiki" Muñoz ELAko idazkari nagusia.

"Euskal gizarteak gatazkaren behin betiko konponbidea lortzeko erakutsi duen konpromisoa berretsi nahi dugu", adierazi die kazetariei Bakartxo Ruiz Nafarroako parlamentariak. Halaber, Espainiako eta Frantziako Gobernuei behin-betiko bakea lortzeko pausoak emateko eskatu die; izan ere, "euskal gizarteak ez du pausorik antzematen".

Horren ustez, euskal gizartea bake eszenatokia sendotzeko neurriak hartzeko eskatzen ari da, baina azken egunetako atxiloketek ez dute batere laguntzen.

Azaldu duenez, datozen egunetan gatazkaren behin-betiko konponbidea eskatzeko hainbat ekimen antolatu ditutze. Hala, maiatzaren 18an Euskal Herriko plazak bete nahi dituzte kartzela politikan pausoak ematea eta giza eskubideak errespetatzea eskatzeko.


Oiarpeko kadeteen emaitzak, hilaren 3tik 9ra

Euskal Herriko Txapelketan, honako emaitzak izan ditu Oiarpek, hilaren 3tik 9ra, kadeteetan. Binaka, Xabier Azpiroz- Mikel Zapirain (Oiarpe)/Mujika-Aburuza: 5-22. Kadeteetan, banaka, Andoni Ugalde 22 (Oiarpe)-Pagazaurtundua 5, eta Andoni Ugalde 18-Alduntzin 5.


Aurrera atera ez zen industrialdeak 1,7 milioiko zorra utzi du Gazolatzen

Nafarroako Kontuen Ganberak “era askotako akats eta irregulartasunak” atzeman ditu kontzejuaren 2015eko kontuetan.

Nafarroako Kontuen Ganberak Gazolazko Kontzejuaren 2015eko kontuak aztertu ditu, Kontzejuko presidenteak berak eginiko eskariari erantzunez. Eskaeran kontu zaharrago bat aztertzeko ere eskatu zitzaion Ganberari: 2008an kontzejuaren kontutik kobraturiko 9.000 euroko txekearekin zer gertatu zen.

Gazolatz Zizurko Zendeako kontzejua da, 135 biztanlekoa. 2015ean 66.000 euroko gastua izan zuen. Ez du langilerik. Kontzejuaren finantza egoera oso kezkagarria da, hirigintza operazio batek 1,7 milioiko zorra sortu baitio.

Kontuen Ganberak era askotako akats eta irregulartasunak atzeman ditu kontzejuaren kontuetan. Horregatik, kontuen aurkako iritzia eman du, kontu orokorrak ez baitu finantza egoera islatzen. Legezkotasunean ere berdin gertatzen da, kontzejuak ez baitu betetzen indarrean dagoen legedia, bereziki kontu eta aurrekontuetan.

Txostenak 9.000 euroko txekearen nondik norakoak ere aztertu ditu. Kontua da kontzejuan ez dela kutxako kontaketarik egiten, kontabilitatea atzerapen handiz egiten da, informazio kontraesankorreko dokumentuak daudela eta bankuak ere ez duela txekeari buruzko informazio argirik eman. Beraz, Kontuen Ganberak ez daki nora joan zen udalaren kontutik ateratako txeke hura.

Kontuen Ganberak hirigintza operazio batek kontzejuaren finantza egoera kolokan jarri duela azpimarratzen du. Helburua zen industrialde bat bultzatzea. Kontzejuak lur-sailen beste jabeekin parte hartu zuen. Horren ondorioz, industrialdeko bi lur-sail jaso zituen, bietako bat erdi bana Zizurko Zendeako Udalarekin.

Kontua da proiektua geldirik dagoela, eta Konpentsazio Batzordeak 1,4 milioi eskatzen diola udalari, atzerapenak ere barne. Kontzejuak 860.000 euroko mailegu bat eskatu zuen ordainketei aurre egiteko, hiru urtez ordaintzekoa, bitartean lur-sailak salduko zirelakoan. Ez zen holakorik gertatu eta bankuarekin duen zorra handitzen joan da, atzerapen-interesengatik. 2017ko hasieran, 1,7 milioi zor zion bankuari.

Konpentsazio Batzordeak bahitua du katastroaren arabera 1,1 milioi balio duen lur-saila. Gazolazko Kontzejuaren aurrekontu eta ondasunen balio aztertu ondoren, Kontuen Ganberak argi dauka ezin diola zor handiari aurre egin.


Tolosako Trianguloa plazako argiteria aldatuko dute argi kutsadura gutxituz

Tolosako Udalak 2011. urtean sinatu zuen Alkate Ituna, eta Europa mailako egitasmo honen arabera, herriak 2020rako 3 konpromiso hartu zituen: energia kontsumoa %20 murriztea, energia iturri berriztagarrien kontsumoa igotzea eta CO2 isurpenak %20 gutxitzea.

Udalak hainbat urrats eman ditu bide horretan, eta orain beste bat emango du, izan ere, Trianguloa plazako argiteria zaharkitua berrituko du, energia kontsumoa gutxituz. Guztira 27 kale argi aldatuko dituzte eta LED motako argia jarriko dute 9.038 euroko inbertsioa eginda. Tolargiko langileek egingo dute aldaketa.

Argi berriek argi kutsadura murriztuko dute, argitu behar dutena bakarrik argituko baitute, batetik, eta bestetik, energetikoki oso efizienteak izango dira, bere kontsumoa %70 gutxiago izango delarik oraingoekin konparatuz. Energia aurrezpenari dagokionez, urteko 6,6 tona CO2 gutxiago isuriko da, eta udaleko arduradunek esandakoaren arabera, aurreztuko den energia kopurua urte batean petrolio tona baten baliokidea izango da. «Ekonomikoki honek 2.352 euro aurreztea ekarriko du, urtean», gaineratu dute.

2020. urterako plangintza

2020. urterako 20-20-20 helburua lortzeko plangintzari dagokionez, plangintzak udal kudeaketaren arlo asko ukituko dituela esan du udalak. «Udal eraikinak eta ibilgailuen fota, mugikortasun eredua, hondakinen kudeaketa, hirigintza eta birgaitze ereduak, laguntza fiskalak eta kontzientziazio eta hezkuntza kanpainak, beste batzuen artean», azaldu dute. Plangintza egiteko, ordea, herritarren, enpresen eta abarren ekarpenak jaso nahi dituzte eta horretarako aurkezpen bat egingo dute, urtarrilaren 15ean udaletxeko batzar aretoan, 19:00etan.


Oiartzun Irratia: otsailak 14

Gaurko programazioa FM107an:

10:00etan, Arguyuan:

10:30ean: Kirol emaitzak.

11:30ean: Oarso Bidasoko Hitza-ren zuzendariaren eskutik, Oarsoaldeko informazioa.

12:10ean: Elkarrizketa.

13:15ean: Joxe Migel Lopezen eskutik, kirol informazioa.

15:00etan: Albisteak.

17:00etan: Eguzkia eta itzala.

18:00etan: Arguyuan (errepikapena).

20:00etan: Albisteak.

21:30ean: Zuria beltzez.


'Surfa postal polita baina haratagoko zerbait dela erakutsi nahi dugu'

Liburutegia sortu dute Donostiako Okendu Kultur Etxean, surfa, artea eta sormena elkarbanatzeko asmoz. Olatuen orrazkera berria aurkeztu dute 'surfaren familia' batzeko helburuz.

Aukeratu duten izenak dioen bezala, surfaren 'ohana' edo familia izateko bidea abiatu dute Donostian. 'D´ENAK OHANA' ekimenarekin surfaren kulturan sakondu nahi dute, istorioak elkarbanatu, sortu duten liburutegiaren bidez historia zabaldu eta noski, elkar ezagutu. Sancho Rodriguezek eta Iñigo Gaitonek kontatu digute 'Mezularian' zein diren proiektu berriaren erronkak.


'Gutik ZURA' izeneko dokumentala ari da egiten Jon Maia

Jon Maia ez da geldirik egongo den gizona. Gipuzkoako Bertsolari Txapelketa amaituta, beste dokumental baten grabazioan murgilduta dago orain. Honako bideoan duzue lan berriaren aurrerapen, grabatutako irudiekin egindakoa.

Gutik ZURA du proiektu honek izena eta Jon Maiak (Apaizac obeto, Gazta zati bat) ikus-entzunezkoen arloan egingo duen lan berria izango da. Diru-bilketa hasi zuten crowdfunding bidez, baina ez zuten proiektua aurrera ateratzeko behar adina diru eskuratu. Dena den, dokumentalarekin aurrera egingo dute; eta jada hasi dituzte grabaketak. Proiektuaren helburua "egurraren esentzia berreskuratu eta etorkizunari begira jartzea", dela jakinarazi dute.

Urola Kostako Hitzak eman du proiektuaren berri. Hemen irakurri dezakezue.


PSko sutea zabaldu du Vallsek

Frantziako lehen ministro ohiak iragarri du Emmanuel Macron babestuko duela presidentetzarako lehen itzulian. Hamonek «traiziotzat» jo du, eta herritarrei dei egin die «politika zaharra» zigortzera

Urteak daramatzate Frantziako PS Alderdi Sozialistan barne gatazken suak itzali ezinik. Eta, presidentetzarako hauteskundeak gerturatu ahala, zabalduz doa sua. Manuel Valls lehen ministro ohiak kolokan utzi ditu alderdiaren beraren oinarriak. Orain arte, uko egin dio PSko hautagai Benoit Hamon babesteari, baina beste urrats bat harago joan da: iragarri du Emmanuel Macron bozkatuko duela presidentetzarako lehen itzulian. Hamonek «traiziotzat» jo du, eta herritarrei dei egin die «haizeak eramaten dituen lekura doazenak» zigortzera.

Marine Le Pen eskuin muturreko hautagaiari aurka egiteko boto erabilgarri gisa defendatu du Vallsek hautua. «Nire erantzukizunak hartu ditut. Ez da bihotzarekin hartutako erabakia, arrazoiarekin baizik». Primarioen hasieran eginiko promesa hautsi du lehen ministro ohiak, irabazlea edozein izanda ere hura babestuko zuela hitzeman baitzuen orduan. «Herrialdearen interes gorenagatik egin dut, alderdiaren arauen gainetik». Ziurtatu du ordainetan ez duela ezer jasoko.

Haren Ekonomia ministro izan zen Macron, baina ez zuten harreman ona izan. Haren ustetan, François Fillon eta Benoit Hamon ez dira hautagai eraginkorrak eskuin muturrari irabazteko. «Ez dut arriskurik hartu nahi». Gogor egin du PSko hautagaiaren kontra. «Bazterrera eraman gaitu haren estrategiak».

Vallsen hitzek berehala piztu dute haserrea. Hamonek adierazpen labur bat egin du, eta salatu du demokraziak «kolpe bat» jaso duela. «Gure kutuna da demokrazia: une oro babestu behar dugu».

Hamonen aldekoen artean ere hautsak harrotu ditu Vallsek. Arnaud Montebourg Ekonomia ministro ohia izan da oldarkorrena: «Denek dakite orain zenbat balio duen Manuel Vallsen engaiamenduak. Duintasunik gabeko gizona da», esan du Twitter sare sozialean.

PSko idazkari nagusi Jean-Christophe Cambaledisek, berriz, lasaitasunera deitu du. Adierazi du «triste» dagoela, ez delako gai izan Valls konbentzitzeko. Halere, ez du zigorrik iragarri.

Hain zuzen, ezkerreko intelektual talde batek Le Monde-ko iritzi artikulu batean PSko zuzendaritza kritikatu du, Hamon abandonatu duela argudiatuta. Haien ustez, ez du hautagaia nahikoa babestu, eta isildu egin da desertzioen aurrean.

Inkestetan aurrean da Macron, eta, aurreikusi dutenez, Le Penen aurka bigarren itzulia irabazi egingo luke. Baina Ekonomia ministro ohiak oreka hauskor bati eutsi behar dio: ezker zein eskuin nahi ditu botoak arrantzatu. Horrenbestez, ez zaio komeni Hollanderen gobernuaren ondorengo gisa irudikatua izatea, eta nahiko hotz hartu du Vallsen iragarpena. «Eskertzen diot, baina nik bermatuko dut aurpegi berriak eta praktika berriak egongo direla». Alegia: Vallsek ez luke gobernua osatuko Macronek bozak irabaziz gero. Ekaineko legebiltzarreko bozetan ere ez litzateke En Marche alderdiko hautagaia izango.

Barne borrokak

Alderdi Sozialistan aspaldi igaro dira 2012an presidentetza lortu zuteneko garaiak; ordutik ez dute hauteskunderik berriro irabazi, eta noraezean daude. Eta horrela jarraituko dute denboraldi batez, ezusterik ezean. Inkesten arabera, laugarren edo bosgarren indarra izango dira.

Bozen ondoren ikusiko da zertan geratuko diren PSko barne borrokak. Beste herrialdeetan gertatu bezala, printzipio neoliberalei men egin izanak kalte egin die sozialdemokratei, eta boto galera handia erakarri die. PSn barne matxinada bat ere piztu zuten François Hollande presidentearen politika liberalek.

Hain justu, orduko protagonistak daude orain aurrez aurre. Hamon PSren presidentegaia da, baina hura ere alderdiko aginduei bizkarra emandakoa da, frondeurs taldeko parlamentari gisa Vallsen gobernuaren legeen aurka bozkatu baitzuen. Macron legea izan zen horietako bat. Orain, legearen bultzatzaileak ditu arerio hauteskunde kanpainan.


Santa Klara kalean saneamendu sistema aldatzeri ekingo diote martxoan

Azkoitiko Udalak jakinarazi duenez, datorren hilean hasiko dira Santa Klara kalean saneamendu sistema hobetzeko lanekin. Auzo horretan dauden arazoak konpontzeko asmoz ekingo diete

lanei, eta Gipuzkoako Ur Kontsortzioak finantziatuko ditu. 625.000 euroko aurrekontua dute lanok, eta sei hilabeteren baitan amaitzea aurreikusten du Udalak.

Azpiegiturei dagokienez, «historikoki arazoak» egon diren auzogunean egingo dituzte konpontze lanak. Izan ere, eremu horretako «usain arazoak aspalditik» datozela adierazi du Iosu Bastida Hirigintza zinegotziak. «Saneamenduko ur zikin guztiak jasoko dira lan horien bidez. Izan ere, orain dauden hodiak estuegiak dira. Beraz, etxeetako zikina pilatu egiten da. Horregatik sortzen da usain txarra. Horrez gain, momentu jakin batzuetan gainezka egiten du urak, eta zikinkeria ibaira joaten da». Horri aurre egiteko, saneamendu eta edateko uraren hodi berriak jarriko dituzte, zabalagoak; 400 diametro ingurukoak, hain zuzen ere.

Azkoitiko Udalak Altuna y Uria enpresari esleitu dizkio Santa Klaran uraren hornidura eta kalitatea ziurtatzeko lanak, eta iaz hasitako lanen jarraipena izango dira orain egingo dituztenak. Hirurehun metro inguru hartuko dituzte konpontze lanok. Izan ere, Santa Klara kalera sartzeko bidigurutze aurrean hasiko dira, eta Matadeixe aurreraino iritsiko dira.


Lanean eta ikusgai, ibarreko jendea eta produktuak Durangoko azokan

"Jantzi euskara" zen Durangoko Euskal Disko eta Liburu Azoka iragarri duen kartelaren izenburua, eta, eguraldi eskasa iragarrita zegoenez, bat baino gehiago joango zen ondo jantzita Durangora. Hala joan ginen gu ere, baina, Landakogunean, bero. Jende mordoa pasabideetan; liburuak erosten, begira, kantarien sinadurak jasotzen, baita lagunekin berriketan ere.

Azokan eta inguruan, jende ezaguna, debagoiendarrak batzuk eta kultura arloko jendea ere: Martxelo Otamendi eta Xabier Amuriza, Egunkaria aurrera!-ren zenbakia banatzen; Roberto Mosso kantari eta irrati esataria, standen inguruan; Jon Maia bertsolaria, azokan erosketak eginda...

Liburuak han eta hemen

Ibarrekoak ere, zenbait; erosten eta begira, zein standetan saltzen. Numenak komiki liburuaren egile Unai Busturia bisitan joan zen Durangora, eta Saure argitaletxeko standaren parean aurkitu genuen: "Esan didatenez salmentak ondo doaz. Lan berria ekarri dugu, eta jendeak gustura irakur dezan nahi dugu", esan zigun.

Debagoieneko egileen beste lan batzuk ere aurkitu genituen. Badihardugu Euskara Elkartearen standean, elkarteak berak ekoiztutako materialaz gain, Debarroko udaletakoa ipini zuten. Badiharduguko Asier Sarasuaren esanetan, "gorabehera handirik ez dugu igartzen; antzera ibiltzen gara urtero. Bergarako bandaren gaineko liburuaren ale batzuk saldu dira, baita aditz-taulen liburuxkak ere".

Mondragon Unibertsitateko postuan, Iñigo Ramirez de Okariz zegoen: "Durangora etortzen den jendeak aurrez badaki zer nahi duen, eta, gure irakurgaiak sofistikatuak direnez, nahiago dituzte bestelako gaiak. Hala ere, garrantzitsua da Mondragon Unibertsitatearen materiala erakustea", esan zigun. Ramirez de Okarizen beste lan batzuk ere ikusi genituen, Antzuolako uraren gainekoa, esaterako.

18/98+ lantaldearen standean ziren Maite Aristegi eta Anaje Narbaiza, lantaldearen inguruan sortutako materialarekin: "Durangoko Azoka toki bizia da, eta jende asko gerturatu da gurera, auziaren gaineko kontuak jakin guran, eta elkartasuna adieraziz", esan zigun Aristegik.

Musikan, berriak

Musikak ere badu lekua Durangoko Azokan, eta, musikarien artean, gurekoak. Standetan egon ziren diskoak sinatzen, besteak beste, Gosekoak, Mutedekoak eta Governorsekoak. Ken7 taldekoen inguruan besteko jende multzorik ez zen elkartu, beharbada, euren inguruan; neska gazte asko ikusi genituen sinadurak eskatzen eta eurekin argazkiak ateratzen; Mikel Urdangarinek ere disko mordoa sinatu zuen. Hala ere, gurekoak pozik ziren emaitzekin. Hala esan zigun Baga Bigako standean Muted taldeko Christophek: "Gure bigarren lana, Sena, aurkeztu dugu, eta ikusi beharko da orain merkatuan nola dabilen; oraingoz, harrera ona izan du; salmentak ondo doaz, eta, gu standean gaudenez gero, ea jende gehiago animatzen den erostera! ".

Standetan, batzuk, eta euren musika zuzenean eskaintzen, beste batzuk. Egubakoitzean, Latzen talde oñatiarrak azokaren kanpoko aldean, kamioi baten gainean, ordu erdiko kontzertu pirata eskaini zuen askoren harridurarako. Latzenek 1995ean kaleratutako maketa, Heriotzari deika, Durangorako berrargitaratzea izan zen kontzertuaren aitzakia.

Gosekoek domeka arratsaldean egin zuten kontzertua Plateruenan. Baga Bigako standean zegoen euren diskoa salgai, eta diskoetxeko Ritxi Aizpuruk esan zigunez, "Des-Kontrolen lanarekin batera, gure standean. Goseren lana saltzen da gehien".

Gaztelupeko Hotsak zigilupean atera du diskoa Danbakako irabazle Aby-Kem-ek. Diskoetxeko Ubane Uzinen esanetan, "gurean, arrakastatsuenak Surfing Kaos eta Petti dira, eta Aby-Kemen lanaren salmenta ere txukun doa. Azokak izan zituen gorabeherak, baina, egun, egonkortuta dago; jendea badabil".

Omenaldia

Bestelako ekitaldiek ere izaten dute lekua azokan. Pello Zabala, Imanol Lazkanorekin batera, Hemen Jaungoikoari ere barre izenburupean Elkartegian egindako mahai-inguruan egon zen.

Leku berean, Elkartegian, Lagunak gogoan omen ekitaldia izan zen egubakoitzean. Omenduen artean, Jesus Atxa aretxabaletarra.

Durangoko Euskal Liburu eta Disko Azoka izango zena prestatzeko lehen pausoak ematen lagundu zuen, eta, beste leku batzuetan ere, liburu eta disko azoken antolatzaile ere ibili zen. Urrian hil zen Atxa, 87 urte zituela, eta bere lana eskertu nahi izan zuten Durangon.

Liburuak eta diskoak, salmentak eta erakusketak, kontzertuak eta sinadurak, mahai-inguruak eta omenaldiak... denetarik izan da egunotan Durangon. Datorren urtera bitartean, erositakoak irakurtzea edo entzutea tokatuko zaie batzuei; lan berriak ekoizten eta gertatzen jarraitzea, beste batzuei. Izan ere, euskara eta euskal kultura janzteko bide bat da Durangoko Azoka.


Kantitateak kalitateari kalte

Simon Gerransek irabazi du Peter Saganena behar zuen etapa, Tourreko hirugarrena, esprint estu-estuan onenen pare arituta. 25 kilometroko taldekako erlojupekoa jokatuko da gaur Nizan, erabat laua.


Artzain Eguna ospatuko dute igandean Legazpin

Gipuzkoako Artzai Gazta lehiaketa izango da ekitaldi nagusia. Festak 25 urte beteko ditu eta antolatzaileek Udala omenduko dute urte hauetan emandako babesagatikIgandean Gipuzkoako Artzain Eguna ospatuko dute Legazpin. Urteroko moduan, ekitaldi nagusiak Gipuzkoako Artzai Gazta lehiaketa, omenaldiak eta artzain txakur lehiaketa izango dira. Festak 25 urte beteko ditu eta antolatzaileek Legazpiko Udala omentzea erabaki dute, urte hauetan guztietan emandako babesagatik. Postuak 10:00etan irekiko dira, Euskal Herria plazan eta Azoka gunean. Goizean zehar, Artzai Gazta elkarteko kideek gazta salduko dute eta ardi latxa arrazako ardi eta aharien erakusketa egongo da.Gainera, argazkilaritza zaleek Ikatza elkartearen rallyan parte hartzeko aukera edukiko dute. Parte hartu nahi dutenek, elkartearen egoitzara jo beharko dute (kultur etxearen atzealdean). Izen-ematea 09:00etan irekiko dute eta 10:30ean itxi.Ekitaldi hauez guztiez gain, beste asko egongo dira. 11:00etan Gipuzkoako Artzai Gaztaren lehiaketa eta gazta dastatzea hasiko dira. 11:15ean gaztagintzaren lehena eta oraina erakutsiko dira eta 11:30etik aurrera sagardoa dastatzeko aukera egongo da.12:00etan, berriz, gaztetxoen gazta lehiaketa eta ardi okel gertatze lehiaketa hasiko dira. 12:15ean ile mozte erakusketa egongo da eta 12:45ean ardi okela banatuko dute.Goizeko ekitaldiak 13:00etan bukatuko dira, omenaldiekin eta sari banaketarekin. Omenaldiei dagokienez, Legazpiko Udalaz gain, Gipuzkoako hiru artzain eta Estatu Batuetan lan egin zuten beste hiru omenduko dituzte.Omenduko dituzten artzain gipuzkoarrak Juan Jose Murgiondo eta Rosario Belastegi senar-emazte bergararrak eta Matxinbentako Largarate baserriko Maria Pilar Oiartzabal dira. Omenaldia jasoko duten artzain amerikanoak, berriz, Felix Sarratea, Santi Hualde eta Joxe Mitxeo nafarrak dira.Omenaldiaren ondoren, gazta lehiaketako sariak banatuko dituzte. Aipatzekoa da lehiaketa hau Jabier Muñoa zeraindarrak irabazi zuela iaz. Aste honetan bere gazta Europako 50 produktu onenen artean hautatu dute.Goierriko irabazleakAsko dira 25 urte hauetan Gipuzkoako Artzai Gazta lehiaketan nagusitu diren goierritarrak: Jose Ramon Etxeberria legazpiarra, Kontxi Aldasoro mutiloarra, Mari Karmen Otaegi segurarra, Jose Migel Azurmendi zegamarra, Maria Anjeles Iñurrategi zeraindarra, Idiazabalgo J. Aranburu elkartea, Olaberriko Aizpea gaztandegia eta Joseba Insausti ordiziarra, hain zuzen ere.Goizeko ekitaldiak sari banaketarekin bukatuko dira. Ondoren, 14:30ean, herri bazkaria egingo dute Aitxuri jatetxean. Txartelak goizean zehar salgai egongo dira.Arratsaldean, berriz, Gipuzkoako 47. Artzain Txakurren Txapelketa jokatuko dute Urtatzako zelaian. Sei artzainek parte hartuko dute: Aitor Tato ataundarrak, Jabier Zubiaurre mutrikuarrak, Jesus Mari Plazaola arrasatearrak, Juan Jose Arrizabalaga elgoibartarrak eta Migel Arregi eta Joxe Mari Bengoa oñatiarrek. Tatok bi txakurrekin parte hartuko du.Iaz Arrizabalaga nagusitu zen, Azkar txakurrarekin. Aurten ere Azkarrekin parte hartuko du. Txakur honek bost aldiz irabazi du dagoeneko lehiaketa hau.


30 urte bete ditu Eusebio Aldekoa zaharren egoitzak

Eusebio Aldekoa zaharren egoitzan 30. urteurrena ospatu berri dute Zeberion. Abenduaren 16a izan zuten ospakizun eguna: meza, barauskarria eta trikitia, Aritz Arotzaren musika emanaldia eta egoitzaren 30 urteen oroitzapen bideoa. Bertan izan ziren egoitza sortu zen garaiko alkatea, Juan Ignacio Intxaurraga eta orduko gizarte-ongizate saileko udal zinegotzi Damian Etxebarria eta diputatu Jose Ignacio Barrenetxea.

Udaletxeko bigarren eta hirugarren soilairuak lotzeko makina / Zeberioko Udala

UDALETXEKO SOLAIRUAK LOTZEKO. 18.000 euro bideratu ditu Udalak udaletxearen bigarren solairua eta liburutegia lotzen dituzten eskailerak igotzeko laguntza behar dutenentzako igogailu berezia jartzera. Izan ere, udaletxeak duen igogailua bigarren solairura soilik heltzen denez, mugikortasun urriko pertsonen eskubidea betetze aldera, bi solairuak lotzeko obra egin du Udalak.


Kalean da Pirritx, Porrotx eta Marimotots pailazoen lan berria

Disko bikoitza kaleratu dute aurten: Amalur-Euri tanta banintz. Tolosako (Gipuzkoa) Sukal Talka aretoan egin dute disko berriaren aurkezpena, lagun kuadrilla handi batez lagunduta

Amalurrari eta baserri munduari eskaini diote pailazoek aurtengo ikuskizuna eta diskoa: Amalur. Orain dela dozena bat urte gaia landua bazuten ere, baserritarren lana eta baserriko bizimodua erakutsi nahi izan dute lan berrian. "Egun, baserriaren, nekazaritzaren, abeltzaintzaren eta elikaduraren inguruan hausnartzen eta bide berria jorratzen ari gara, eta horregatik berriro landu nahi izan dugu baserriaren gaia, istorio eta disko gaurkotu batekin", azaldu du Joxe Mari Agirretxe Porrotx-ek.

Baserritarrek egiten duten lanaren garrantzia erakutsi nahi izan dute diskoan. Horretarako, hamabost kanta sortu dituzte baserrian egiten den lanari eta baserritarren bizimoduari buruz, Xabier Zabala musikariaren gidaritzapean. Lazkaoko Iztueta eta Eibarko Sosola baserrietako (Gipuzkoa) lagunak eta Jakoba Errekondo paisajista izan dituzte aholkulari.

Amalur diskoarekin batera, Joxan Ormazabalen olerkiak abesti bihurtu dituzte; Euri tanta banintz diskoan jaso dituzte idazleak idatziriko olerkiak. Denera, hamabi olerki musikatu dituzte. Ana Zabala Ormazabalen emaztea eta Txoan eta Jatsu Ormazabal semeak arduratu dira senarraren eta aitaren olerkiak aukeratzen. Haiek jarri diete ahotsa olerkiei, eta eurak sortu dituzte olerkiak aurkezteko ipuintxoak.

Ormazabalen familiaz gain, musikari, abeslari eta pertsonaia ezagun ugarik parte hartu dute diskoan. Haien artean dira, besteak beste: Onintza Enbeita, Unai Iturriaga, Miren Amuriza, Jon Martin eta Uxue Alberdi bertsolariak; Petti, Alex Sardui eta Eñaut Elorrieta abeslariak; Ramon Agirre aktorea eta Maddalen Iriarte kazetaria. Disko-liburu bikoitza irailean eta urrian grabatu dute Andoaingo (Gipuzkoa) Garate estudioan, Kaki Arkarazo teknikariaren laguntzarekin.


Frantziako espetxe politikak 8 egun gehiago luza lezake Aitor Kortazar askatzeko tramitazioa

Aitor Kortazar preso laudioarra, hamar urteko espetxe zigorra bete ondoren gaur zen askatasuna eskuratzekoa. 2003an kartzelaratu zuten ETAn militatzea egotzita. Geroztik, Frantziako hainbat espetxetan egon da. Espainiaratzearen ondorioz Madrilgo Soto del Real espetxean eman zuen urtebete. Alabaina, Espainian justiziarekin arazorik ez zuela-eta, Frantziako Fresnes espetxean igaro ditu azken urteak. Espainian edo Frantzian utziko zuten libre ez zekitenez, senide eta lagunak bi herrialdetara joan dira Aitor Kortazarri ongietorria egitera.

Bihar, abenduak 22, Frantziako gobernuak Aitor Kortazar preso laudiarra herrialdetik kanporatuko du bertan 10 urtetako gartzelaldia igaro ostean, Lortu Arte errepresioaren aurkako sareak adierazi izan duenez. Hortaz, preso politikoari harrera egingo zaio bihar bertan herrira itzultzen denean, Aretako pejaean. Aitor Kortazar 2003an kartzelaratu zuten ETA erakunde armatuan militatzea egotzita. Gartzelaldia Frantziako hainbat espetxetan eta Soto del Real gartzelan pasa izan du.


Euskararen Eguna Arrasaten: ekitaldi nagusia

Arrasateko Euskalgintzak antolatuta, atzo iluntzean egin zen Euskararen Eguneko ekitaldi nagusia.


Dantzari berbak, eta berbei dantzak

Haatik konpainiako kideak

Bertsolariek sentipen eta emozioak harilkatzen dituzte entzuleengan. Baina entzule horiek dantzariak balira? Nola adieraziko lukete belarrietatik jasotako zirrara errimatua oin puntetan menperatzen duten dantzaren bidez?». Galdera horiek luzatuz egiten du Haatik konpainiak Errimak oinetan dantza ikuskizunaren sinopsia. Hain zuzen, itaun horien erantzunak Gernika-Lumoko Lizeo Antzokian aurkitu ahalko dira gaur, bertsolaritza oinarri duen dantza emanaldian.

Hasierako agurragaz, bakarkako nahiz binakako askotariko saioekin eta azken agurragaz, bertso saio baten egitura formala izango du ikuskizunak, baina bertsolariak barik, isilik dauden dantzariak egongo dira oholtza gainean. Hartara, «oinak errimetan eta errimak oinetan» jarriko ditu Haatik konpainiak. Izan be, azpi-izenburuak dioen legez, «dantza berriak, bertsoei jarriak» dakartza ikuskizunak.

Aiert Beobide, Maitane Mujika, Onintza Odriozola, Garazi Lekuona, Gotzon Poza eta Iurre Aranburu dantzariak egongo dira Lizeoko oholtza gainean, Mikel Urdangarin, Katamalo, Aitor eta Jon Sarasua, Gu ta Gutarrak, Maddalen Arzallus eta Miren Amurizaren bertso sortei pausoak ipiniz. Sustrai Kolinak ikuskizunerako beren-beregi sortutako bertsoak be entzun ahalko dira, Olatz Prat, Eñaut Agirre, Maddalen Arzallus eta Saroi Jauregiren ahotsetan.

Dantza garaikide zirkuitua

Unai Elizasuren ideia batetik abiatuta sortu zuen Haatik-ek ikuskizuna, eta Elizasu bera eta Aiert Beobide dira zuzendariak. Errimak oinetan Leioan estreinatu zuen Haatik konpainiak, eta, ordutik, hainbat emanaldi egin ditu han eta hemen. Gaurkoa 20:30ean izango da, esan bezala, Lizeo Antzokian, eta sarrerak 8 euro balioko du. Lizeo Antzokiko Lagun txartela daukatenentzat, dena den, 2 euroko deskontua egongo da.

Bederatzigarren dantza garaikide zirkuituak Gernika-Lumora dakarren bigarren ikuskizuna da Errimak oinetan. Hirugarrena eta azkena Kukairen Out In izango da. Azken hori ikusteko, alabaina, urrira arte itxaron beharko da.

Fitxa

Zuzendariak. Unai Elizasu eta Aiert Beobide.

Zuzendaritza artistikoa. Aiert Beobide.

Dantzariak. Aiert Beobide, Maitane Mujika, Onintza Odriozola, Garazi Lekuona, Gotzon Poza eta Iurre Aranburu.

Bertsoen egileak. Sustrai Kolina (agurrak, bakarkakoa, taldetakoa eta puntukakoa).

Bertso musikatuen egileak. Bixente Martinez. Hasier Oleaga, Amaiur Cajaraville (Igelaren banda).

Kantuen egileak. Mikel Urdangarin, Katamalo, Aitor eta Jon Sarasua, Gu ta Gutarrak, Maddalen Arzallus eta Miren Amuriza.

Ahotsak. Olatz Prat, Eñaut Agirre, Maddalen Arzallus, Saroi Jauregi.


Lau partidu atzo Galarretan

Atzo erremonte jaialdia izango zen Galarretan. Matxin VI eta Olazarrek galdu egin zuten, 24-35, Zulaika eta Aizpura IIren aurka; Urriza-Lizasok justu-justu irabazi zuten, 40-30, Uterga eta San Miguelen aurka; Agirresarobe eta Etxeberria IIIk galdu egin zuten, 33-40, Juaristi eta Badiolaren aurka; eta azkeneko partiduan, Matxin III eta Zubizarretak galdu egin zuten, 29-30, Etxeberria IV eta Agirrezabalaren aurka.


Batzorde Nazionala Libiako ordezkari gisa onartu du EBk

Boterea uzteko eskatu dio Gadafiri Europar Batasunak. Gainera, Libiako populazioa babesteko "beharrezko aukera guztiak" aztertzeko konpromisoa hartu dute Europako buruzagiek.

Libiako populazioa babesteko "beharrezko aukera guztiak" aztertzeko konpromisoa hartu dute Europako buruzagiek, Herman Van Rompuy Kontseilu Europarreko presidenteak iragarri duenez. Libiako egoera aztertzeko ezohiko goi-bilera egin dute EBko agintariek.

"Eskualdeko herrialdeen babesa, oinarri legala eta esku hartzeko arrazoiak" daudela demostratzen bada aukera militarrak abian jarriko dituztela ohartarazi du Van Rompuyk. Populazio zibilari eraso egin dutenek "ondorio larriei egin beharko diete aurre", Van Rompuyren ahotan.

Arabiar Ligaren, Afrikako Batasunaren eta EBren goi-bilera "azkar" bat eskatu du Kontseilu Europarreko presidenteak.

Azkenik, Mugak Kontrolatzeko Europako Agentziari (Frontex) aditu, hegazkin eta ontzi gehiago emateko eskatu dizkie Estatu kideei Van Rompuyk, Libiatik ihes egiten duten errefuxiatuak hartzen dituzten Europako Estatuei laguntzeko.


Derbia gaur, Garmendipen

Lagun Onakeko nesken taldeak Anaitasunaren kontra neurtuko ditu indarrak

15:00etan hasiko da norgehiagoka, Garmendipeko zelai artifizialean

Azken ordukoa (18:05): Lagun Onakek 9-0 irabazi dio Anaitasunari nesken taldeen derbian


Alessio Galletti txirrindulari italiarra hil da Narancoko igoeran

Asturiasen (Espainian) lehiatu den Narancoko XXIX. igoeran Alessio Galletti txirrindulari italiarra hil da gaur, "airerik gabe geratuta". La Manzaneda igotzen ari zela, bat-batean, bihotza eta arnasa geratu zaizkio, eta anbulantzia bat joan eta larrialdietara eraman duten arren, sendagileek ezin izan dute ezer egin.

Alessio Galletti Pisakoa zen, eta 37 urte zituen. Naturino-Sapore di Mare taldearekin aritzen zen txirrindularitzan.

Helmugarako 15 kilometro falta zirela izan du Gallettik bihotz eta arnas geratzea. Minutu batzuk lehenago tropeleko kideei esan die min handia zuela bularrean.

Autopsia egiteko zain daukate Asturiasko Ospital Zentralean.


Egoiliarrek praktikak egitea nahi du EHUk, mediku euskaldun faltagatik

Ikasketak euskalduntzeko helburuak zehaztu ditu arloz arlo, eta medikuntzako trabez ohartarazi

Medikuntza arloan daude euskarazko ikasketak zabaltzeko oztopo handienetakoak. Gurpil baten traza du: mediku euskaldun gutxi, praktika klinikoak euskaraz bideratzeko sendagile gutxi, eta, beraz, euskaraz prestatutako mediku gutxi etorkizunerako. Gurpil hori hausteko neurriak proposatu ditu EHU Euskal Herriko Unibertsitateak euskara plan berrian. Ikusita nolako zailtasunak dauden praktika klinikoak mediku espezialistekin euskaraz egiteko, proposatu du mediku egoiliarrek parte hartzea prozesu horretan, haiek bideratzea euskaraz ikasten ari direnen praktika batzuk. Hori egiteko, venia docendi baimena emango liekete: alegia, unibertsitate ikasketak emateko baimena.

Unibertsitateko gobernu kontseiluak atzo onartu zuen hirugarren euskara plana, 2022 artekoa. Bi zutabe ditu proposamenak. Batetik, euskarazko eskaintza areagotzea, batez ere hautazko ikasgaietan eta graduondokoetan. Bestetik, erabileran jartzea indarra: azken hamarkadetan ezagutzan egindako urratsen ondoren, erabilera handitzea nahi dute.

Hain justu, erabilerari dagokionez, neurketak egiteko asmoa du EHUk; esaterako, kaleko erabilera neurtzeko metodoa oinarritzat hartuta, ikasgelatik kanpo euskaraz zenbat egiten duten aztertzea. Lan hizkuntza gisa euskara zenbat erabiltzen duten ere aztertu nahi dute, eta enpresen esku utzitako zerbitzuetan —kafetegietan, fotokopiak egiteko lekuetan...— irizpideak betetzen diren aztertu.

Erabilera areagotzeko egitasmo batzuk egin dituzte azken hilabeteetan EHUn, Euskaraldiaren estilokoak. Bide horretan sakondu nahi dute, eta bide berritzaile batzuk abiarazi; esate baterako, bilerak euskaraz egiteko helburuz, intepretaziorako teknologiak baliatzen hastea. Interprest programa aipatu dute bereziki: aldi bereko itzulpena egiten du, kostu txikiarekin, sakelako telefono bidez.

Laneko arloari dagokionez, aldaketa batzuk badira hizkuntza eskakizunetan: Jaurlaritzaren irizpideak kontuan hartuta —postu bakoitzeko funtzioaren arabera zer eskakizun jarri behar litzatekeen zehaztu zuen—, postu batzuen eskakizuna igo egingo dute.

Nahitaezkoak lehentasun

Graduko ikasketak euskalduntzen urratsak egin dituzte azken urteetan, baina karrera batzuetan oraindik badaude derrigorrezko ikasgai batzuk ezin direnak euskaraz egin. «Horiek euskalduntzea da lehentasuna», diote txostenean. Euskaldundu beharreko ikasgaien planifikazioa egingo du unibertsitateak, eta jarraipena. Euskara planean jaso dute karrera bakoitzean zenbateko eskaintza lortu behar duten 2022rako. Hara: gaur egun, hiru karreratik bitan (%66) da euskarazko eskaintza gaztelaniazkoa adinakoa edo handiagoa, eta helburua dute bostetik lautan izatea (%80).

Planean bereziki aipatu dute medikuntzako graduaren egoera, eta ospitaleko praktikak euskaraz egiteko neurri gehiago proposatu. Kontuan izatekoa da azken hilabeteetan aldaketa gehiago egin dituztela gradu horretan: ikasleen %40 euskarazkoak izan daitezen bermatuko dute matrikulan, eta Galdakaoko ospitalea sartu dute praktiketarako sarean. Planaren arabera, euskaraz matrikulatzeko kanpaina egingo dute.

LAB sindikatuak kritikatu egin du euskara plana, zehaztasunik eta baliabiderik gabea delakoan.


Oihana Kortazar, Espainiako txapeldun

Oihana Kortazar lasterkari elgetarrak Espainiako txapelketa irabazi du. 34,5 kilometroko luzera eta 2.500 metroko altuera positiboa zuen mendi lasterketa zapatuan izan zen Castellonen.

Proba 06:00etan hasi zen eta Kortazarrek lau ordu eta laurden behar izan zituen. Kortazarrek horretan bizitakoa azaldu digu: "Oso gogorra izan zen gora eta behera ibili ginelako eta bero asko egiten zuelako". Gaineratu du ez zuela espero hori irabaztea: "Pozik nago, gainera, proba horren errekorra ordubetean hobetu du-eta".


Nigeriako hauteskundeak berriro egiteko eskatu dute begiraleek

"Sinesgarritasunik ez" dutela esan dute bertako behatzaileek eta Europako Batasunak. Beste batzuek "irregulartasunak" egon direla ohartarazi dute.

Nigerian larunbatean egin zituzten Presidentziarako eta Legebiltzarrerako hauteskundeak, baina begirale lokalek bozak baliogabe uzteko eta berriro egiteko eskatu dute, "sinesgarritasunik ez dutelako". Hala esan du gaur Innocent Chukwuma Trantsizioko Begirale Taldearen presidenteak. 50.000 nigeriar behatzaile erabili zituzten larunbatean.

"Leku askotan hauteskundeak egin ere ez zituzten egin, batik bat hegoaldeko estatuetan", adierazi du Chukwumak.

Europako Batasunak ere esan du "sinesgarritasunik ez" dutela izan hauteskundeek, eta hark Nigeriara bozak ikuskatzera bidalitako 150 laguneko taldea "oso dezepzionatuta" azaldu da.

Ameriketako Estatu Batuetako (AEB) Nazioarteko Institutu Errepublikarrak 59 begirale izan ditu Nigeriako bozetan eta "sistemak huts egin" duela esan dute. "Irregulartasunak" egon dira, haien ustez. Commonwealth-eko begiraleek ere "akatsak" egon direla ohartarazi dute.


Kataluniako alderdiekiko elkarrizketetarako kontalari bat izendatzea aztertzen ari da Espainia

Carmen Calvo presidenteordeak zehaztu du ez litzatekeela bitartekari bat izango, elkarrizketak koordinatzeaz arduratuko litzatekeen norbait baizik.

ERCk eta PDeCATek Espainiako aurrekontuei osoko zuzenketak aurkeztu eta gutxira egin du proposamena Madrilek. Pedro Sanchezen gobernuak nabarmendu du alderdi subiranisten ultimatumak —Kataluniako auziari buruzko elkarrizketak hasi ezean, osoko zuzenketei eutsiko dietela iragarri dute— ez duela zerikusirik Kataluniako Parlamentuan ordezkaritza duten alderdiekin osatu asmo duten elkarrizketa mahairako kontalari bat izendatzeko aukerarekin.

Kataluniako Generalitateko presidente Quim Torrak iazko abenduan Sanchezi egindako eskaeretako bat izan zen nazioarteko bitartekaritza onartzearena. Hori oinarri hartuta "independetisten aurrean amore ematea" leporatu diote PPk eta Ciudadanosek exekutiboari. Kritiken aurrean Carmen Calvo presidenteordeak atera behar izan du azalpenak ematera, eta nabarmendu du kontalari bat dela Madrilek proposatzen duena, eta ez bitartekaria, eta are gutxiago nazioarteko ordezkari bat.

Calvoren iritziz, kontalari bat "baliagarria" lizateke Kataluniako alderdiekiko elkarrizketak kudeatu eta bultzatzeko, baina horrek ez du zerikusirik Espainiako Gobernuaren eta Generalitatearen arteko harremanetan. "Bi aldeen artean aukeratutako norbait litzateke, baina inoiz ez nazioarteko bitartekari bat, Kataluniak bizi duen krisi politiko eta instituzionala konpontzea helburu duten elkarrizketetan lagunduko duen norbait, baizik".

Aukera bat

Generalitateko Presidentetzarako kontseilariak, Elsa Artadik, ontzat eman du balizko kontalari bat izendatzeko aukera, eta kritikatu du ERCk Espainiako aurrekontu orokorren aurkako osoko zuzenketa kentzeko baldintza gisa "errepresioa amaitzea" jarri izana, ohartaraziz halakorik eskatzea "errealitatetik urruntzea" dela.

PDeCATek Parlamentuan duen eledun Albert Bateten iritziz ere ez da aski kontalari bat izendatzeko aukera mahai gainean jartzearekin osoko zuzenketa erretiratzeko. Horrez gain, alderdiak eskatzen dio Madrili "elkarrizketa eraginkorrak" berma ditzala eta jar dezala horiek hasteko eguteko finko bat.


Hitzetatik ekintzetara pasatzea eskatu dute hileko azken ostiraleko presoen aldeko elkarretaratzean

Gaur iraileko azken ostirala denez, hilero bezala, euskal preso politiko eta errefuxiatuen aldeko elkarretaratzeak egin dira Uribe Kosta eskualdeko hainbat herritan (Algortan, Berangon eta Leioan) eta Euskal Herri osoan. Etxeratek deitutako mobilizazioan "estatuek darabilten mendeku politika" salatu dute eta presoen alde hizketan dihardutenei "ekintzetara pasatzeko garaia" dutela adierazi diete.

Gaur irakurri den testua:

Gauon guztioi!

Bi estatuek gure eta preso dituzten gure senitartekoen aurka darabilten mendeku eta gorroto politikarekin amaitzeko ordua da; gureak Euskal Herriratu eta horrenbeste sufrimendu sortarazten ari den gatazka politikoa soluziobidean jartzeko ordua da. Horretarako, ezinbestekoa da, ordea, hitz hutsalak alde batera utzi eta eragile orok benetako konpromisoak hartzea, guztion artean euskal presoak Euskal Herrira aldarria errealitate bilakatzea.

Elkarrizketaren balioaz, gatazkaren konponbideaz, planez... horrenbeste hitz egiten duten alderdi politikoei 5 Estatutako 80 kartzeletan sakabanatuta dituzten 684 euskal preso politikoak noiz hartu behar dituzten aintzat galdetu behar diegu. Noizko gure eta euskal errepresaliatu politikoen eskubideak? Eskubide horiek bermatzeko zer egingo duzue?

Inora ez garamatzaten hitz hutsalen garaia amaitu da, aro horrekin amaitu behar dugu bai baitakigu herri honetako eragileak hitzetatik ekintzetara igarotzean sakabanaketa politikarekin behin betirako amaitzeko bidean jarriko garela, gatazka politikoaren irtenbide politikoa aurkitzeko bidean aurrera pausu garrantzitsua emango dugula. Eta horretarako ari gara dugun guztia ematen, gu jasaten ari garena ez baitugu beste inork bizi behar izan dezan nahi.

Horregatik, aski da! oihukatzen dugu. Aski da sufrimendua luzatzeko besterik balio ez duten mendeku eta gorroto politikez; aski da norberaren burua zuritzeko besterik balio ez duten hitz hutsalez. Aski da! Euskal errepresaliatu politikoak Euskal Herrian, etxean izan daitezen konpromiso sendoa erakusten duten ekintzak eskatzen dizkizuegu, hitz hutsalez eta utzikeriaz leporaino baikauzkazue.

Guztion artean lortuko dugu!


Kandelak pizteko deia, San Jose egoitzan hildakoen alde

Ordiziako San Jose adinekoen egoitzan une zailak ari dira bizitzen. Aste honetan koronabirusaren probetan positibo emandakoen kopuruak nabarmen egin du gora, eta heriotza ugari ari dira izaten gaitz horren eraginez. Atzo EiTB taldeak zabaldutako informazioaren arabera, 14 lirateke San Jose egoitzan koronabirusagatik hildako egoiliarrak. Gaur berriz, aldundiak heriotza gehiagoren berri eman du, 15 guztira Gipuzkoan; tartean da Ordiziako egoitza ere, baina ez du kopuru zehatzik eman.

Ordiziako Udalak “alarma egoera hasi zenetik asterik gogorrena” izan dela azaldu du, eta herritarrei dei egin die gaur, 21:00etan, balkoietan kandelak jarri ditzaten. San Jose egoitzako langileei txalo zaparrada eskaintzeko ere eskatu dute, “egun gogor hauetan egiten ari diren lan eredugarriagatik”.


Maria Solana: "Murrizketak gainditzen ari dira baina ezin da dena aldi berean egin"

"Negoziazioa Mahai Sektoriarlean ez da aldebakartasunez geldiarazi", esan du Solanak. "Dena edo ezer ez. Hori da sindikatuen planteamentua. Dena, eta orain. Eta hori ezinezkoa da", nabarmendu du. Borondatea badela, baina araua betetzeko eta ekonomikoki bideragarria izateko ezin zaie murrizketa guztiei aurre egin bat batean.

Parlamentuan gaur ere osoko bilkura izaten ari da. Ostegunetan egin ohi dute eta gaur, Gobernuaren jardunaren inguruko galde-erantzunak izan dira nagusi. Guztira, hemeretzi galdera daude aurreikusiak, eta horietatik bost, hezkuntza kontseilariari bideratu dizkiote.

Joan den astean Mahai Sektorialeko sindikatuek protesta egin zutela, euren ustez, alde bakartasunez eten egin zelako Hezkuntza Itunaren negoziazioa. Hezkuntza Departamentuak marra gorriak zapaldu zituelako eten zela zioten. Eta gaur parlamentuan hain zuzen ere egoera horri begira jarri dute Maria Solana kontseilaria. "Ez da aldebakartasunez geldiarazi negoziazio.Dena edo ezer ez. Hori da sindikatuen planteamentua. Dena, eta orain. Eta hori ezinezkoa da", esan du Solanak. Borondatea badela, baina araua betetzeko eta ekonomikoki bideragarria izateko ezin zaie murrizketa guztiei aurre egin bat batean.

Legealdiaren hasieratik, aurretik egindako murrizketei irtenbide ematen ar zaie. Lehentasuna da hori Gobernuarentzat. Eta ekintza ugari egin dira: ikasgeletan ikasle gutxiago daude, gastu publikoa berbideratu da, behin behineko neurriei ere irtenbide eman zaie, irakasleen jardunak ere txikitu dira…

Bigarren Hezkuntzako irakasleei zuzeneko eskolak emateko lanorduetan ezin dugu konprometitu heldu den ikasturtetik aurrera izanen dela, eta hori da sindikatuek ulertzen ez dutena. Borondatea bada, baina gauza ezina da. Berrikuntzan, formazioan, ratioetan, LGBI Legeak barnebiltzen duen programan, jazarpenari aurre egiteko egitasmoan, aniztasunari eskaintzen zaion arretan. Beste ekintza asko egiteke daude baina planteamenduak eginak daude eta gauzagarriak dira, besteak beste, 55 urtetik gorako irakasleei lan jarduna murriztea, adibidez.

Ekainaren amaieran, azterketa

Bigarren Hezkuntzako eta Lanbide Heziketarako irakasleen Lan Eskaintza Publikoaren azterketa ekainaren amaieran izatea aurreikusi du Hezkuntza Departamentuak. Dena dela, oraindik ofizialki ez da deus argitaratu Espainiako Ministerioaren dekretuaren zain daudelako. Beharrezkoa dute dekretu hori azterketa deitu ahal izateko. Hala nabarmendu du Solanak. "Aldaketarik eta ezustekorik ez bada ekainaren amaieran izanen da azterketa".


IBAIZABAL: Pirinioetako hizkuntzei buruzko jardunaldiak

Zenbat Gara kultura elkartea lankide dugun eta Bilbo Hiria irratiaren ohiko kolaboratzaile den Xamar Euskaltzaindiak

Iruñean antolagtu dituen Pirinioetako hizkuntzei buruzko jardunaldietan entzule izan zen. Hori dela eta, gaurko solasaldian ardunaldion laburpena egin diezagun egin diogu berari. Ohi duen jakituriaz eta sakontasunaz, Xamarrek bertan hizlari izan zirenek esandako gaiak eta agertutako ikusmoldeak ekarri ditu hizpidera. Aitzineuskararen gaia, euskararen antzinako mugen inguruan dauden zalantzak, Veleiako afera, eta abar.

Elkarrizketa hau deskargatzeko klikatu HEMEN.

Entzun:https://www.bilbohiria.com/docs/podcast/solasaldiak/solas081017xamar.mp3


David Martin garailearen lehen hitzak jaso ditugu

David Martin garailearen lehen hitzak jaso ditugu. Herritarra pozik bere laugarren txapelarekin.


Iker Karrera: "Bizitzan ero puntu bat ere izan behar da gozatu ahal izateko"

Amezketako Lizeaga baserriko semea, Salomon Spain taldeko mendi lasterkariaren lorpenetako bat Tor des Geants irabaztea izan da, 330 kilometroko ibilbidea duen lasterketa

1. Mendian korrika ibiltzea gauza naturala ei da zuretzat.

Txikitatik egin izan dut. Ganadua zaintzeko eta etxetik eskolara joateko nire mugitzeko modua oinez zen; eta sarritan, korrika.

2. 330 kilometroko lasterketa bat egiteko, zer landu behar da gehiago, burua ala hankak?

Biak. Alde bakarra landuta, erdibidera ere ez zara iritsiko; oreka behar da. Burua, ibiliaz lantzen da, esperientzia bilduz. Non zauden eta zertara zoazen argi izan behar duzu.

3. Lasterketa hasi aurreko minutuetan, ez zaizu nagikeriarik sartzen?

Akaso, aurreko hilabeteetan edo egun txarren baten bai, baina aurreko minutuetan ez. Orduan, benetan duzun gogoa da abiatzea, korrika hastea.

4. Irabazi edo ez, lasterketa bukatzeagatik zure buruari ematen diozu saririk?

Bukatzea beti da pozgarria, baina, gure kasuan, aurrean ibiltzea, borrokan ibiltzea gustatzen zaigu. Benetan gozatu, emaitza onak lortzean gozatzen dut.

5. Askorentzat, horrelako lasterketak zorakeria dira.

Bai, baina gauza bera esango nieke beste hamar mila gauzaren inguruan. Benetan betetzen zaituzten gauza asko ezin dira hotzean pentsatuta egin. Bizitzan ero puntu bat ere izan behar da gozatu ahal izateko.

6. Urte hasiera ez duzu erraza izan.

Urteetako lasterketa eta kilometro askoren zama pilatu zen, eta gogorra izan zen negua. Denboraldi hasieran kosta egin zitzaidan lesioak atzean utzi eta sasoi onean jartzea. Egin nuena izan zen geratu, eta gero berriz ere hutsetik hasi.

7. Mendirik mendi, mundua ezagutzeko aukera ere izan duzu.

Ipar Amerika eta Ozeania kenduta, beste kontinente guztietan ibiltzeko zortea izan dut. Salomon taldean egoteak ematen dit horretarako aukera. Ez dut mendi gustukoenik, guztiek dute berezitasunen bat.

8. Urtean zenbat zapatila pare erabiltzen dituzu?

Asko; orain, etxean 30 inguru izango ditut. Nire patrikatik ordaindu beharko banitu, askoz gutxiago izango nituzke, baina, taldean egonda, zapatila asko probatzeko zortea dut, beste askok ez dutena.

9. 40 urte bete zenituen irailean; erritmoa jaisten hasteko ordua?

Ez dakit. Azken urteotan gorputza eta burua hobetzen sentitu ditut; fisikoki maila onean ibiltzeko moduan nagoela uste dut. Ez dakit lehiatzeko gosez jarraitzen dudan, baina bai mendian korrika gozatzen segitzeko gosez.

10. Zein duzu hurrengo erronka?

Hilabete barru jaioko den semea. Horrek erakutsiko dit posible izango dudan goi mailan lehiatzea, hura izango da-eta lehentasuna.

----------

Makila magikoa baneuka: "Justizia egitea bultzatuko nuke; gizartean antolatzeko, bizitzeko, oinarrizkoa dela uste dut".


Grebara deitu dute Bidasoa Inprimategian

ZESTOA. Bidasoa Inprimategiko beharginak greba egin zuten atzo, langile batzarrak erabakita eta ELAren babesaz. Gaurko ere lanuztera deitu dute. Helburu ekonomikoak ditu grebak, nagusiki, baita martxan dagoen negoziazioan presioa egitea ere. Beste zenbait produkturen artean, BERRIA eta Gara egunkariak Bidasoako bezeroak dira, eta bertan argitaratzen dira. Bi egunkari horien iturriek azaldu dutenez, beren «lehenengo konpromisoa informazio askatasunarekin eta irakurleekin lotutakoa da». Horregatik, erabaki dute behargin horien eta enpresaren arteko lan gatazkan ez eragitea. Halaber, gatazka hori «lehenbailehen konpontzeko deia» egin dute.


Zegama-Aizkorriko faboritoen dantza hasi da

Nork irabaziko du aurtengo Zegama-Aizkorri? Ez da erraza izen bakarra ematea, baina aditu eta parte-hartzaile gehienak bat datoz aurreneko postuetan zein korrikalari ibiliko diren esaterakoan. Zegama-Aizkorri 7 aldiz irabazi duen Kilian Jornet katalana bertan izango da, eta ziurtzat jotzen da podiumeko lehen bi postuetan izango dela. Aurten sorpresa eman dezakeena, ordea, Remi Bonnet suitzar gaztea da. Ume aurpegia eta gorputz zimela dituela eman arren, korrika ikusi dutenek garbi dute aurtengo proba irabazteko faborito nagusietako bat dela. Hirugarren postua irekiago egongo dela dirudi. Aritz Egea urretxuarra izan liteke lehia horretarako hautagaietako bat.

Emakumezkoetan berriz, lehia irekiagoa espero da. Azahara Garcia iazko irabazlea bertan izango da, eta bigarren tituluaren bila aterako da. Megan Kimmel ere sasoiko dago, eta Zegaman aurreneko urtea badu ere, denboraldi ona egiten ari da. Eta noski, Oihana Kortazar euskalduna ere han izango da, dena emateko prest.

Izen horietako batzuk Zegaman bildu dira gaur, mendi maratoiaren prentsa aurreko aurkezpen ekitaldian. Han ziren Saul Antonio Padua, Remi Bonnet, Oihana Kortazar, Aritz Egea eta Megan Kimmel. Aitor Elduaien kazetariak egindako galderei erantzun diete. Hona hemen egin dituzten adierazpenetako batzuk:

SAUL ANTONIO PADUA:

“Gogoz eta fisikoki ondo nator, proba on bat egiteko prest. Beste zenbait tokitan maratoiaren aurretik bertikala ere egin izan dut, baina hemen nahiago dut indarrak gorde, Zegaman ezin delako ezer oparitu”.

“Lasterketa honetan oso izen handiak daude, eta ez naiz ausartzen faborito bat edo beste dela esaten”.

“Bideoak eta ikusi ditut eta zaleen berotasun hori bertatik bizitzeko gogoz nator”.

REMI BONNET:

“Faborito jotzen naute baina ni ez nago hain ziur. Hala ere niretzat ez da presioa. Probaz gozatu nahi dut eta esperientzia handiagoko jendearekin ikasi”.

“Faborito bat? Kilian Kilian da eta hor egongo da. Aritz ere bai, bere proba delako, eta hortik aurrera uste dut oso irekita egongo dela”.

“Zegama euriarekin lotzen dut, eta egia esan ez dit inporta eguraldiak, edozein modutara ere proba gogorra izango da eta. Niretzat dibertigarriagoa da lokatza eta euria denean”.

OIHANA KORTAZAR:

“Eguraldi txarra dago iragarrita, baina urtez urte eguraldi ezberdinarekin korrika egitea tokatu zaigu, eta dagoenarekin aurrera egin behar da. Indartsu eta gogoarekin nator; beti dago gorputzak nola erantzungo duen beldurra, baina entrenamendua eginda eta sentsazio onekin nago”

“Emakumezkoetan Azahara (Garcia) eta Megan (Kimmel) ikusten ditut faboritoen artean. Guretzat lasterketa berezia da hau, eta ziur nago euskal selekzioko korrikalariak ere aurreneko postuetan ibiliko garela”

ARITZ EGEA:

“Lau orduko mugari errespetu handia diot, oso korrikalari gutxik lortu baitute hortik jaistea. Ikusiko dugu, ea oraindik ez naizen nire mugara iritsi. Urtez urte koska bat gora egin dut eta ea aurten ere zer edo zer hobetzen dudan”.

“Nahiko garbi daukat irabazleak aurten marka egingo duela, eta irabazle hori hemen eserita dago. Jendeak flipatu egingo du Bonnetekin; berarekin korrika egin dut eta badakit zertarako gai den”

MEGAN KIMMEL:

“2010ean izan nintzen Zegaman, baina entrenamendu moduan hartu nuen. Aurten orduko emaitzak hobetzeko asmotan nator, distantzia horretako Munduko Koparako lehian ari bainaiz. Nik ere Zegama euriarekin lotzen dut, beraz hori espero nuen honera etortzerako”.


ETA: 'Esfortzu handia egiten ari gara elkarrizketa bideratzeko'

Espainiako eta Frantziako estatuek, berriz, "bakearen kontrako agenda" dutela salatu du

ETAk.

ETAk jarduera armatua uzteko urriaren 20an hartu zuen erabakiari eusten dio, eta "esfortzu handia" egiten ari da "elkarrizketarako bideak irekitzeko", naiz.info webgunera bidalitako agiri batean azaldu duenez.

bere iritzia jakinarazteko agiri bat zabaldu du gaur ETAk —Naiz.info-ra eta Gara-ra helarazi du—,eta dio "elkarrizketa bideak zabaltzeko ahaleginak biderkatzen" ari dela. "Gatazka politikoa" gainditzeko, elkarrizketa eta akordioa aldarrikatu ditu.

ETAk Espainiako eta Frantziako estatuen jarrera kritikatu du agirian, "elkarrizketa errefusatzeaz gain, prozesua oztopatzeko eta gelditzeko estrategian" murgilduta daudelakoan. “EAJren eta PSOEren portaerak” ere kritikatu ditu.

Era berean, ez du begi onez ikusten Espainiako Gobernuak presoak gizarteratzeko aurkeztutako plana: "Presoen muturreko egoerari zilegitasuna eman nahi dio eta aurrerapen aukera oro blokeatu nahi du".

Aieteko Adierazpenetik pasatu diren 9 hilabeteen balantzea egin du ETAk agirian. Idatzi hartan, nazioarteko hainbat pertsona ezagunek indarkeria baztertzea eskatu zioten ETAri, eta elkarrizketa politikoak abiatzeko alderdiei. Adierazpena egin eta egun batzuetara, ETAk jarduera armatua betiko utzi zuela iragarri zuen.

Prozesua oztopatzea

ETAren arabera, "Euskal Herriaren gogoa eta nazioartearen konpromisoa oinarri sendoak dira prozesua aurrera eramateko", baina "estatuek bakearen kontrako agenda darabilte".

"Tamalez, hilabeteotan konponbide aukerak etsaiak ere badituela ikusi dugu. Espainiako eta Frantziako gobernuek ez dute erantzun positiborik eman", azaldu du ETAk agirian.

ETAk hauek jarri ditu "bake aukera" zapuztu nahi dutenen artean: "inteligentzia zerbitzuak, Espainiako eta Frantziako indar armatuak, epaileak, mendeku gose diren elkarteak eta zenbait komunikabide".

Era berean, "materiala modu seguruan eta egonkorrean biltzeko saiakerak" aprobetxatuz polizia-operazioak egiten dituztela eta hori "irtenbidea lortzeko prozesu batekin bateraezina" dela ohartarazi du.

EAJ

Era berean, EAJren jarrera salatu du, "Aieteko Adierazpena txalotzetik, bertan azaltzen ziren puntuak zalantzan jartzen dituen diskurtsoa izatera" pasatu delako.

ETAren ustez, "esanguratsua" da "konponbidearen kontra egiten duen gobernuarekin ulerkor agertzen den bitartean”, EAJk “ezker abertzaleari zuzentzea kritika gogorrenak".

ETAk gogoeta egitea eskatu dio EAJri: "Euskal Herriaren eta euskal herritarren interesen alde bultzatu beharko genuke".

PSOEri dagokionez, ETAk salatu du, "salbuespen bakan batzuk kenduta", "konponbidearen gakoak desitxuratu" nahi dituela presoen eta elkarrizketaren kasuan.

Aukera historikoa

Agirian azaldu duenez, "bakea eta etorkizun askea posible dira", eta "arduraz" jokatzeko deia egin die eragileei.

ETAk dio "elkarrizketarako bideak irekitzeko esfortzu handia" egiten ari dela, " nazioarteko eragileekin harremanak sendotzen eta prozesuak eskatzen dituen barne egokipenak gauzatzen, elkarrizketetarako ETAren Ordezkaritza osatuz, besteak beste".

Gaineratu duenez, bere konpromisoa "bide berari eustea da, bakea eta askatasuna helburu duen prozesua bururaino eramateko".


Santixabeletako egitarau diseinu lehiaketan parte hartzeko epeak zabalik jarraitzen du

Diseinu lanak aurkezteko maiatzaren 15era arteko epea dute interesdunek. Lehiaketako txapeldunak, 500 euroko saria jasoko du eta noski, eginiko lanaren emaitza herritar guztien eskutara helduko da. Usurbilgo Udalak antolaturiko ekimen honen xedea hain zuzen, uztailaren 1etik 6ra ospatuko diren herriko festen egitarauari formatua, euskarria, eta finean, forma eta itxura ematea baita.

Zuen diseinu lana sortzen hasteko lehen pausoa Potxoeneara gerturatzea izango da. Egitarauko testua bertan jaso behar da. Bestela, eskatu emailez, kultura@usurbil.net helbidera idatzita. Testu horretan oinarritu beharko da diseinu lana. Gainerakoan, ezaugarriok izan beharko ditu:

-Lanaren neurria librea izango da.

-Egitarauak irakurterraza izan beharko du. Euskaraz argitaratuko da, gaztelerazko bertsio laburtua jasoko du, tamaina txikiagoan.

-Lanak euskarri digitalean eta paperean aurkeztu behar dira. Euskarri digitalean: CD edo pendrive batean, aurkeztu beharko da eta PDF formatuan egongo da.

Lehiaketari begirako araudi orokorra:

-Lehiaketa publikoa eta irekia izango da.

-Lana originala, aurrez beste lehiaketetan parte hartu eta argitaratu gabea izango da.

-Norbanako edo taldeak aurkez daitezke. Taldean aurkeztuz gero, taldekide bat izendatuko da lanaren arduradun.

-Nahi adina lan aurkez daitezke.

Aipaturikoa, lanak maiatzaren 15a baino lehen helarazi behar dira Usurbilgo Udaleko erregistrora, edo bestela, postaz bidali helbide honetara:

Usurbilgo Udala

Kultura Saila

Jose Martin Sagardia Plaza z.g.

20170 Usurbil

Egitarau diseinu lehiaketaren oinarrien berri, hemen: http://kultura.usurbil.net/edukiak/deskargak/564786_LEHIAKETA%20OINARRIAK%202014.pdf

Argibide gehiago: 943 371 999 edo kultura@usurbil.net

Jai Batzordearen bilera

Egitarau diseinu lehiaketarekin batera, datozen herriko festetan txupinazoa nork bota, zuek erabaki ahalko duzue. Zuen esku beraz. Iaz bezala, aurten ere, Santixabelei hasiera ekitaldirako proposamenak biltzeko deialdia egingo du laster Jai Batzordeak. Santixabelak prestatzen jarraitzeko bilera berri baterako hitzordua ere finkatu du Jai Batzordeak. Hurrengo saioa, maiatzaren 5ean, arratsaldeko 18:00etan Potxoenean.


Argazkilariak Ertzaintzaren eraikin parean kontzentratu dira

Athletic-Mirandes Errege Kopako partidua hasi aurrean argazkilari bik Ertzaintzaren partetik jasotako kolpeak salatzea izan dute helburu.

Bizkaiko 50 bat kazetari eta prentsako argazkilari Iurretako Ertzaintzaren aurrean kontzentratu dira, martitzean Bilbon, Athletic eta Mirandesen arteko partiduaren atarian, argazkilari bik Ertzaintzaren partetik jaso zituzten kolpeak salatzeko.

Argazkilariak El Mundo egunkarikoa eta Argazki Press agentziakoa dira. Horietako bat ospitalera eraman eta ebakuntza egin zioten. Gaurko kontzentrazioan batu direnek erasoa jasan zuten argazkilariekiko elkartasuna adierazi eta Ertzaintzaren jokabidea salatu dute.


Osasuna Berregituratzeko Plana berrantolatzearen alde dago PSE

Bestalde, Eusko Legebiltzarrak tratu txarra eta sexu indarkeria kasuetako biktimenganako arretan handitzeko neurriak eskatu dizkio Patxi Lopezen Gobernuari.

Asteburu eta jai egunetako osasun arreta plana berrantolatzearen alde agertu da gaur PSE Eusko Legebiltzarrean. Izan ere, Legebiltzarrak plan horren ebaluazioa egiteko eskatu dio Eusko Jaurlaritzari hiritarren eta profesionalen kexak jaso ostean.

Ekainetik osasun zentroen % 40 itxi dira asteburu eta jai egunetan, eta Etengabeko Arretako Gune gehiago zabaldu ziren.

Etengabeko Arretako Guneetako langileak ez daude ados plan horrekin eta hori salatzeko hainbat greba egin dituzte.

Besteak beste, zerbitzutik pediatrak kentzeagatik kexatu egin dira.

Orain plana berriz aztertzeko eta berrantolatzeko eskatu dute.

Biktimei arreta

Bestalde, Eusko Legebiltzarrak tratu txarra eta sexu indarkeria kasuetako biktimenganako arretan handitzeko neurriak eskatu dizkio Patxi Lopezen Gobernuari.

Horretarako, gaiaren ardura duen erakunde arteko batzordea biltzeko eskatu du Legebiltzarrak.


Aitor eta Alex Madariaga, Bermeoko ‘Fitness anaiak’

Aitor Euskadiko fitness txapelduna izendatu berritan, bi anaiekin hitz egin dugu 'Faktoria'n.

Aitor eta Alex Madariaga bermeotarrak dira, eta fitnessari eskaintzen diote haien bizitza. Aitor Euskadiko fitness txapelduna izendatu berritan, bi anaiekin hitz egin dugu 'Faktoria'n.

Kontatu digute eguneroko lana beharrezkoa dela gorputz on bat lortzeko. Gakoa omen da gorputz harmonikoa eta orekatua lortzea, eta ez hainbeste gihartsua. Tartean, elikaduraren garrantzia azpimarratu digute; dieta zorrotza jarraitzen omen dute. Gimnasioan egunero ordubete emanda lortu liteke horrelako gorputz bat, baina jarraikortasuna beharrezkoa da.


Net Hurbil: Txina erraldoia, HIESak jo duen eredu alternatiboa

Txinako inperio zaharberritua hazkunde harrigarri batean dago murgilduta. Urte gutxi barru munduko bigarren potentzia izango da, eta bidean, atzerapenetik atera nahian ari diren herrialdeei eredu alternatibo bat erakusten die. Baina dena baldintzatuko du gaur kontrolik gabe duen HIESak.

Prospektiba izeneko euskal blogean Eneko Astigarragak ûSustatu web gunetik ezaguna batzuentzako eta Deustuko unibertsitateko irakasleaû hainbat irakurgai eta erreferentzia interesgarri plazaratu ohi ditu, etorkizunaz eta aurrikuspenez okupatzen den disziplinaz, prospektibaz, alegia. Astigarragak irailaren 15ean eman zuen Londresko The Guardian egunkariaren sail berezi baten berri: «The World in 2020. Best and worst case scenarios for the world's political hotspot» -Mundua 2020an. Gai politiko nagusietako aurrikuspen baikor eta ezkorrenak-.

Britainia Handiko egunkari errefentzial horrek astero artikulu sail mamitsu bat eskaintzen dio 2020ko balizko gure mundua deskribatzeari. Eta jadanik bi erreportaia eman dizkio Txinari: «Ekialdea prest dago» idatzi du Mark Leonard geopolitikan adituak eta «Txinako harresiak erortzen ari dira» Jonathan Watts egunkariaren Txinako korrespontsalak. Txinari halako garrantzia emateko arrazoia ulertzen errez ipini du The Guardianek: «2020.urte inguruan agian Txina aurrea hartzeko puntuan egongo zaie Amerikako Estatu Batuei mundua gidatzen duen aginte ekonomiko gisa». Hamabost urte barru, alegia.

Txina esan eta enpleguen deslokalizazioa datorkigu guri burura, eskulan merkeago bila hemendik haruntza doazen kapitalak, handik honuntza datozkigun manufaktura inportatuak. Baina hori baino aurreratuagoa omen dago fenomenoa. Adibide gisa, Mark Leonard adituak Hego Karolinako gobernadore errepublikarrak Pekinera egin duen bidaia aipatu du. Ez da Txinara enpresagizon amerikarren lana erraztera joan, txinatarrei bere estatua AEBrako sarbide ona izan daitekeela esplikatzera baizik.

Ez dira asko oraindik Ameriketan Sanford bezala pentsatzen duten politikariak, baina estatistikek ez dute barkatzen: mila milioiez goiti biztanle edukita eta urtero %8a hazten den ekonomiarekin, AEBra Txinatik sartzen diren inportazioak alderantzizko bidea egiten duten esportazioen halako bost dira. Hori horrela izatearen arrazoiak modu askotara esplika daitezke: aipa daitezke Txinako obreroek jasaten dituzten lan baldintza lotsagarriak, legez kanpoko inportazioak... Guregandik hurbilago ere entzun ditugu kexuok ûAlacanteko Elx hirian ikusi berri ditugu langabetuak txinatarren enpresak erretzenû.

Baina salaketa horien gainetik, eta txinatarren konpetentziari neurri protekzionistekin aurre egin nahiko lioketen agintarien ahaleginen azpitik, globalizazioaren makinak bere ildoan segitzen du lanean. Eta Txinak beste inork baino abiadura azkarragoz hazten darrai.

Dolarra txinatarren esku Txinaren petrolio egarria gero eta handiagoa da. 2002 eta 2004 urteen artean munduak ezagutu duen petrolio eskariaren handitzearen heren bat Txinari egozten diote adituek. Gure energia iturri nagusiaren prezioa hain bero dabilen garai honetan, asko dira Txinari horregatik errezeloz begiratzen diotenak. Baina errezelo hutsetik haratago, Txinak leku nagusi bat du gaurko geoestrategian.

Batzuek Txinak gaur duen eta ondoko urteetan handiagoa izango duen indar militarrari begiratzen diote gehienbat. Badirudi, adibidez, horretan zentratzen direla gehienik AEBko errepublikarrak. George Bush semeari lehendakari izatera iritsi ondoren CIAk egin zion lehen txostenean Txina aipatzen omen zitzaion etorkizuneko arrisku estrategiko nagusien artean.

Kontserbadoreen artean ikuspegi hau obsesio ere bihurtu bide da. Mark Leonardek dioenez, «aurreragotik, 1997an, Paul Wolfowitzek ûneo-kontserbadoreen ikurra denakû Foreign Affairs aldizkarian idatzitako artikulu batean Txinaren XXI. mendeko indartzea aurreko mendean Alemaniak izan zuenarekin alderatu zuen. (...) Eta Txinarekin beste mundu gerra bat gerta zitekeela abisatzen zuen».

Logika horrekin badu zerikusirik Berlingo harresia eroriz geroztik AEBk Asia erdialdean egin duen lanarekin, base militarrak direla, hango erregimen berriak sustatzea dela eta beste. Badirudi Txinako buruzagiak logika horretatik ulertzen dutela Washington azken denbora hauetan Indiarekiko harremanak estutzen egiten ari den ahalegina.

Alderantzizko keinuak egiten ditu Txinak, inguruko herrialdeekin ondo moldatu nahi duela erakutsi nahiz. Lasaitasunez jokatzeko karta handi bat dauka Txinak, Mark Leonardek idatzi duenez: «Txina amerikarren bankari nagusi izateko zorian dago: AEBren kanpo erreserbetan 400.000 milioi dolar dauzka pilatuta, honek laguntzen die amerikarrei beren aurrekontu defizit astronomikoa gainditzen. Pekinek ez balu gehiago dolarrik erosiko, AEBtako dirua erori egingo litzateke. Eta dolarra hankaz gora jaustearen eragina bonba nuklear batena adinakoa litzateke».

Txina da, The Guardianeko azterketa honen arabera, herrialde pobreen eredu berria. Hazteko daraman estrategia propioari esker «Txina indartzen ari da bere independentzia Mundu Bankuaren, konpainia globalen edo Bushen administrazioaren laguntzarik gabe. (...) Errezeta hain da arrakastatsua ezen eta Iranen bezala Hego Afrikan, Vietnam, Brasil edo Indian izan naizenean, denetan ikusi ditut ægarapen eredu txinatarrari buruzkoÆ eztabaidak».

Gauzek horrela jarraitzekotan, 2020rako Txinak Japon gainditua eduki behar du munduko bigarren ekonomi nagusiaren lekuan. Eta AEBko agintariak hainbeste kezkatzen dituen indar militarrean ere urratsak emanak izan behar ditu. Baina tartean oztopo bat agertu da azken urteotan: HIES epidemia.

Pekingo gobernuaren datuetan, 2003an 840.000 hiesdun zeuden herrialdean; hori hala balitz, populazioaren %0,01aren azpitik leudeke gaisotu horiek. Afrikako zenbait herrialdetan kopuru hori %35eraino iristen dela jakinda, gutxi dirudi. Baina urtero kasu berriak %20-40 ari dira hazten, eta Nazio Batuen Erakundeak abisatua du Txina 2010erako 10 milioi hiesdun edukitzera irits daitekeela.

HIESaren kontrako aktibistek baina, gaurko eta etorkizuneko kopuruak askoz handiagoak direla diote, Henan probintzian bertan egon daitekeela milioia. Hori hala balitz, 2020rako non egongo dira kopuruak, 15 milioitan, ala 30etan?

The Guardianen artikulu sail hau etorkizuna aurrikusteaz denez, 2020ra begira, HIESaren kontrako borrokak Txinako sistema politikoa eta gizartea bera irekiagotzera eramango dituela iragartzen da bertan. Jadanik igertzen hasi omen da: gaitzari buruzko informazio gehiago, osasun sistema auzitan jartzea, homosexualitatea pittinka argitara ateratzea... Baina HIESak kontrolik gabe segitzen badu, hondamendiak ez al du gizartea bere osoan hankaz gora ipiniko?

www.argia.eus/nethurbil helbidean, gai honi buruzko informazio gehiago eta Interneteko loturak.


Tabernetako aurtengo bertsolari onena, bihar erabakiko da

Tabernetako Bertsolari Txapelketa jokatuko da bihar, Garin tabernan. Ohi bezala San Sebastian bezperarekin batera antolatu da txapelketa. Gaueko 23:00etatik aurrera izango da. Parte hartu nahi duenak, izena, Garinen bertan eman behar du.

Iaz, Irunera joan zen txapela; Iñigo izan zen irabazlea. Denera, 12 bertsolarik hartu zuten parte eta 4 pasa ziren finalera. Tartean, 3 hernaniar: Iraitz Santa Kruz, Oier Iurramendi eta Xapo.


'Mientras dure la guerra' eta 'Manou' filmak eskainiko dituzte asteburuan Baztartxon

Bi film izango dira ikusgai aste honetan Baztartxon. Mientras dure la guerra ostiralean, zapatuan, igandean eta astelehenean ikusi ahal izango da. Manou haurrentzako filma, berriz, igandean.

Mientras dure la guerra eta Manou filmak eskainiko dituzte datorren asteburuan, Baztartxo antzokian. Mientras dure la guerra filma, ostiralean eta zapatuan 22:00etan emango dute; igandean, 19:30ean; eta astelehenean, ikuslearen egunean, 20:00etan. Haurrentzako Manou filma, igandean, 17:00etan eskainiko dute. Filma euskarazko bertsioan izango da.

Ikusi jarraian aurrerapen bideoak:

Mientras dure la guerra

Manou


Realak liga irabazteko play offa jokatuko du

Realeko hockey taldeko neskek era ezin hobean amaitu zuten ligako lehen fasea, azken jardunaldiko garaipenarekin kategoria mantendu eta liga titulua irabazteko play offetara sailkatzea lortuz. Donostiako Atletikok, aldiz, beste behin galdu eta kategoriaz jaitsi da, denboraldia sailkapeneko azken postuan amaituta.

Futbolean, Realeko neskek ezin izan zuten Athleticen aurkako neurketan garaipena lortu, baina kopa postua berdin mantendu ahal izan zuten jardunaldiko beste emaitzei esker. Mutilek, berriz, garaipen polita lortu zuten Xabi Prieto eta Carlos Martinez jokalarien agurrean.

Eskubaloian, Bera Berak pausu garrantzitsua eman zuen liga titulua irabazteko bidean, bigarren sailkatuari bi puntuko diferentzia ateratzea lortu baitzuen larunbatean, txapelketa amaitzeko bi partida gelditzen zaizkielarik. Saskibaloian, azkenik, Gipuzkoa Basketek ezin izan zuen Andorrako bisitan garaipena lortu.

FUTBOLA

Emakumeen lehen maila, 30. jardunaldia

Reala 1 – 4 Athletic

Gizonezkoen lehen maila, 37. jardunaldia

Reala 3 – 2 Leganes

ESKUBALOIA

Emakumezkoen Ohorezko maila, 24. jardunaldia

Valentzia 26 – 27 Bera Bera

HOCKEYA

Emakumeen Ohorezko maila, 18. jardunaldia

Reala 2 – 0 Terrasa

Gizonezkoen Ohorezko maila, 18. jardunaldia

Donostiako Atletiko 1 – 3 Junior

SASKIBALOIA

ACB liga, 32. jardunaldia

Andorra 94 – 81 Gipuzkoa Basket


San Martin egoitza datorren asteartean inauguratuko dute

Inaugurazioa San Martin Egunean egingo dute

San Martin egunaren bueltan aste berezia prestatu eta hainbat ekintza antolatu dituzte

Adinekoen San Martin egoitza azaroaren 11an, asteartea, inauguratuko dute. Inaugurazio ofiziala San Martin egunean egingo dute, baina ez da egoiliarrek prestatu duten ekintza bakarra. Izan ere, urtero bezalaxe, San Martin egunaren bueltan Egoitzako Astea ere ospatuko dute.

Astelehenean hasiko dira ospakizunak eta ostiralera arte festa giroan murgilduko da egoitza. Bost egun horietarako musika emanaldiak, hitzaldiak, jolasak eta beste hainbat ekintza prestatu dituzte.

2005eko uztailean Gipuzkoako Foru Aldundiak eta San Martin Egoitza Fundazioak egoitza handitzeko eta eraberritzeko hitzarmena sinatu zuten. 2007. urtearen lehen hiruhilabetekoan lanak bukatuta egongo zirela uste zuten baina aurreikusi baino urte eta erdi geroago inauguratuko dute egoitza.

Handitzeko lanak hasi aurretik egoitzan 50 egoiliar bizi ziren. Orain, aurreikusitako lan guztiak bukatutakoan, 76 egoiliar hartzeko tokia izango du.

San martin egoitzako astea.

Egitaraua

Azaroak 10, astelehena

11:00: Astearen inaugurazioa, Azpeitiko Udalaren ordezkariak bertan direla eta bertsolarien laguntzarekin: Joxe Lizaso eta Joxe Agirre.

11:30: Egoiliarren musika emanaldia.

17:00: Jose Luis Martin erizainaren eskutik: Hitzaldia. Gaia: Zahartzaro Osasungarria.

Azaroak 11, asteartea

10:30: San Martin Eguneko meza nagusia.

12:00:. Egoitzaren inaugurazio ofíziala.

13:00: San Martin eguneko bazkari berezia.

17:00: Izer eta Alabierren eskutik dantzaldia.

Azaroak 12, asteazkena

10:30: Jolas musikalak.

11:30: Urteko irteeren eta ekintzen bideoa.

16:15: Txokolatada berezia eta arratsalde girotua Osasun Pastoraleko bolondresen eskutik.

17:00: Nagusilan-eko Jose Maria Soroarekin kantaldia.

Azaroak 13, osteguna

10:30: Karta eta Toka txapelketak.

11:30: Filma: urteko irteerak eta ekintzak.

Azaroak 14, ostirala

11:00: Iraurgi Ikastetxeko haurren emanaldia.

16:45: Bingo berezia Nagusilan-en eskutik.

18:15: Juan Antxieta Musika Eskolako ikasleen emanaldia.


Rafa Amasorrainek hartuko du Ander Alberdik utziko duen zinegotzi kargua

Bergarako Alkateorde, Ogasun batzordeburu eta Ongizate batzordeko kide Ander Alberdik zinegotzi kargua utziko du, bere enpresak izango dituen erronka eta betebehar berriek eskatuko dioten dedikazioa dela eta. Alberdiren lekua Rafa Amasorrainek hartuko du: ikasketez ingeniaria da eta Udalean zinegotzi izan da aurreko bi agintaldietan.

"Gobernu taldean egondako urteetan bizitako esperientzia guztiak benetan aberasgarriak izan dira eta pertsona bezala hazten lagundu didate; beraz, egindako lanak benetan merezi izan du. Orain, nire ogibideari lotutako arrazoiengatik, kapitulu hori ixtea tokatu zait", adierazi du asteleheneko osoko bilkuran kargua utziko duen Ander Alberdik.

"Kapitulu garrantzitsua eta ahaztezina"

Horrez gain, gaineratu du bizitzako "kapitulu garrantzitsu eta ahaztezina" izan dela zinegotzi moduan jardutea: "Gobernu taldean egon naizen urte hauetan aukera izan dut herrigintzan eta kudeaketan parte hartzeko, baita erabaki garrantzitsuetan ere. Esperientzia guzti horiek benetan aberasgarriak izan dira eta pertsona bezala hazten lagundu didate, beraz, egindako lanak benetan merezi izan du. Orain, nire ogibideari lotutako arrazoiak direla medio, kapitulu hori ixtea tokatu zait".

Alberdiren lekua hartuko duen Rafa Amasorrainek egun 62 urte ditu eta bere lan ibilbidea kooperatibetan, enpresa industrialen gestio arloan egin ondoren aurre jubilatuta dago; beraz, EAJren arabera, "gogoz eta dedikazio guztiarekin" eutsiko dio erronka berriari.


Borja Cobeagaren film labur batekin hasiko da Sitgesko Zinema Fantastikoaren jaialdia

Fantasia eta beldurrezko generoei eskainitako nazioarteko jaialdi ezaguna da Sitgesekoa. Urria amaieran Donostiako Fantasiazko eta Beldurrezko Zinemaren Astean programatzen diren film batzuk ikus daitezke Herrialde Katalanetako jaialdian. Aurtengoa 49. ekitaldia da, eta urriaren 7tik 16ra egingo dute. Dozenaka filmen artean, euskal zuzendariek egindako hainbat proiektu ere izango dira ikusgai egitarau zabalean, hala nola, Haritz Zubillaga, Borja Cobeaga eta Asier Abioren lanak.

Borja Cobeaga donostiarraren En tu cabeza. Parte II: Milagros y Remedios film laburrak zabalduko du, Miguel Angel Vivas sevillarraren Inside filmarekin batera, Sitgesko 49. Zinema Fantastikoaren jaialdia. Inaugurazio gala urriaren 7an, ostirala, izango da, 19:30ean. Cobeagaren lan berrian Michelle Jenner, Hugo Silva, Fernando Tejero eta Rossy de Palma aktore ezagunek hartu dute parte, besteak beste, eta Lurraren iraunkortasunaren alde lan egiteko 2016ra bidaiatuko duen Andrea gaztea du protagonista.


Abadiño, jubenil mailako txapeldun

Gazteetako Lehen mailan jokatu du Abadiñok, eta txapelketa irabazi du azken jardunaldian. [imgd]http://www.anboto.org/images/7600/7605/1.jpg[/imgd] Mungiaren kontra izan du asteburuan partidua Abadiñok. Bere lana ezin hobeto bete du, 3-0 irabaziz. Abadiñarren eta gernikarren artean zegoen titulurako lehia, eta azkenean Durangaldean geratu da. Gainera, Durangoko Kulturalaren aurka izan du norgehiagoka Gernikak, eta abadiñarrei legundu diete durangarrek, 1-2 gailenduz. Azkenean bost puntuko aldea atera dio Abadiñok Gernika Bri; 79 lehenak eta 74 bigarrenak. Denboraldi bikaina osatu du Abadiñoko gazteen taldeak. Jokatutako 30 partiduetatik 25 irabazi ditu, lau berdindu eta bakarra galdu du. 110 gol sartu ditu, eta 30 bakarrik jaso. Titulua Traña-Matienako biribilgune berrian ospatu zuten jokalariek zapatuan. Liga berean izan dira aurrez aipatutako Kulturala (hirugarren, 72 puntugaz), Zaldua (hamaikagarren, 34 puntugaz) eta Berriz (hamalaugarren, 26 puntugaz).


Gorazarrea gordailuari

Lau urte pasa nire ezker besoan eraman ondoren azalpean ondo babestuta, atzo kendu zidaten gordailua, plastikozko kutxa txiki bat, argazkian ikusten denaren antzekoa, nondik irteten baita bihotzerantz hodi mehe bat material berekoa. Niri hortik sartu didate kimioa ez ezik, baita bestelako botika mordoa ere 2002a ezkero gaixorik egon naizen guztietan. Niretzat, beraz, bedeinkazio moduko bat izan da gordailua, aldi horretan babestu egin dizkit-eta zainak eta besoak.

Azkenekoz ospitaleratu nindutenetik, orain bi urte eta erdi, garbitu barik nuen gordailua, ez medikuek ez eta erizainek ere ez baitzidaten esan lau hilabetez behin garbitu beharra nuela. Hala ere, joan den astean di-da batean garbitu eta odola atera zidaten berau erabilita, Josune erizainaren harridurarako.

Atzo arte. Berrogei minutu behar izan zuten besoko azala ebaki eta bertatik gordailua ateratzeko, azken hau erabat itsatsita baitzegoen haragiari. Tenk egin hemendik, moztu; tenk egin handik, moztu; orain harago, moztu… eta horrela ibili ziren zirujauak, gordailua erabat askatu arte. Nekagarri samar izan zen, zenbait unetan mingarri egin zitzaidan-eta.

Zergatik pozik“Pozik egongo zara katxarro hori kenduko dizugulako, ezta?” galdetu zidan erizain batek ebakuntza gelan, antza denez gordailua kentzea festa eguna izaten baita gaixoarentzat, horrek begi bistatik kentzen duelako beste elementu bat gaixotasunari lotua. “Egia jakin nahi baduzu —erantzun nik— oso pozik ibili naiz gordailu honekin, behar izan dudanean sekulako zerbitzua egin didalako, adibidez kateterra infektatu zitzaidanean hezur-muin transplantea egiten ari ginela Valdecillako Ospitalean. Eskerrak gordailua nuela ezker besoan, horri esker hodi guztiak hara pasatu zizkidaten. Beraz, orain kendu egiten dut kendu behar delako, baina ez gaizki joan zaidalako”.

Eta, hala eta guzti ere, pozik nago, nik ere gainditu dudalako aldi bat. Aurrerantzean askatasun handiagoz erabiliko dut ezker besoa, kolpe txarren bat hartzeko beldur barik.


Jendetza bildu da Herridantzaren erromerian

Hileko hirugarren igandetan egiten dute saioa Bulebarrean, gaur ere ez dute huts egin.

Jendetza bildu da ohi bezala, euskal dantzen doinura hankak astinzeko. Bulebarrean egin dute topo Herridantzako kideek eta han aritu dira musika doinuak taldean jarraituz.

Normalean 300 bat lagun biltzen dira hilabeteko hirugarren igandean eta gaur ere hor inguru bildu dira.

Euria ez da oztopo izan, 12:00ak jo dituenean, txanoa jantzi eta dantzari ekin diote, tanta batzuk ari zituen arren.


Kalapita giroak ez dio giroa histu pastoralari

Jean-Louis Davantek idatzitako testua errefusaturik jatorriz frantsesez idatzitako testu zubererara itzuli bat lehenesteak sortutako polemikak ez du garraztu 'Pierra Lhande'-ren emanaldia, eta lau mila lagunetatik gora bildu dira Zalgizen.

Pierra Lhande izan zen Zuberoak ukan zuen lehen euskaltzaina... eta haren herriak, Zalgizek, lehendabizi frantsesez izkiribatua izan den pastoral bat eskaini dio! Holakorik...». Hori zen Pierra Lhande tragedia amaitu ostean, zuberotar kultur jardule nagusi batek iritzi ziona. Ez zen ziur asko bakarra izanen gogoeta hau burura zetorkiona. Beste kulturazale bik, berriz, lapurtarra bata eta bizkaitarra bestea, hauxe adierazi zuten: «Oso-oso nabaria geratu da jatorrizko frantses testuak eta zubererazko itzulpenak bi mundu erabat ezberdinak islatzen zituztela, bai erreferentzien aldetik, baita idazkeraren kontutik ere».

Bi esaldi horiek egia salatzen zutenik ezin uka. Gogora ekartzen zuten, halaber, Iruri eta Zalgize herri auzoek aurten paratu duten tragedia honi lotutako kalapita giroa. Jakitekoa baita Zalgize Aphatiako Pierra Lhande apaiz jesuitaren bizi aberatsaz pastorala baterako lehen testu bat Jean-Louis Davant idazle eta euskaltzain zuberotarrak zuela idatzi. Bi herri horietan pastoral baten agertzeko asmotan zebiltzan lagun batzuei testu hau eskaini eta bizpahiru urteren buru Davantek jakin zuen bere idazlana baztertu zutela eta Aphatia etxea erosi zuen andere frantses hiztun bati eskatu ziotela beste zerbait moldatzea. Frantsesez pentsatua zen pastoral bat eta zubereraz itzuli beharko zena; beraz... ohikoaren guztiz alderantziz!

Haren izenean mintzatzeko asmorik gabe, pentsa daiteke Jean-Louis Davantek onartuko zuela bere lana hartua ez izatea... baina gauzak egin diren moduan ez dela batere bidezkoa eta zintzoa izan. Hara zertarako Zuberoako pastoral eta beste idazlan askoren egilea ez zen azaldu, joan den igandean, Zalgizeko pastoral gunera.

Eguraldia primeran

Hala eta guztiz ere, pastorala honi zatxikion polemika kutsua Zuberoan bertan eta bertatik kanpo ere aski ezagutua izan arren, jendea beste behin trumila etorri zen Zalgizera. Goizetik hala nabaritzen zen, hala pilota plazan eman zen mezara etorritako multzoa nola ondoren egin zen karrika itzulian ibili zen mundua ikusita. Pastoralaren hasierarako, 15:30 baino aise lehen, hiru harmaila guneak lepo beteta zeuden, eta jarleku gehiago behar izan zituzten paratu. Hartaz, Maidalena altzoko soroan lau mila ikusletik gora bilduta zeudela eman ziren sarrera martxako lehen notak. Ondoren eta pastorala honek dituen 21 jelkaldietan zehar, dena ondo pasatu zen. Eguraldia bera ere lagungarria izan zen, aurreko egunetako bero saparik ez baitzen egon, ipar-ekialdeko haize goxo batek ikusleria freskotasun apurtxo batez oparitzen zuela.

Inguruneak berak lilurarik pitz zezakeen, oholtza gibelean eta beraz ikusleen pare-parean hantxe baitzen dotore asko Maidalena mendixka, jendean gibelaldean berriz Arbaila mendigunea, eta hego aldera, ordea, Zuberoa eta Nafarroa arteko gailur ezagunen lerroa: Lakura, Binbaleta, Kartxela, Barazea, Otsogorrigaña, Pistagaine, Betzülagaine eta Orhi punta bera ere, Arbailak apurtxo bat ezkutatua. Pastoraleko ikusgarri denboran, baina, jende gutxi egongo zen bazter miresgarri hauei begira. Ikustekoa oholtza gainean zegoen... edo taulada inguruan ere, hala nola Baionako gotzain Marc Aillet lehen lerroetako jendeen artean eseri zelarik —goizeko meza berak zuen zuzendu... euskaraz hitz eginda!— edo Jean Lassalle diputatua etorri zelarik eta jendearen ohiko txistu eta oihu garrasiei erantzun zielarik bere ordularia erakutsita... garaiz iritsi zela argi uzteko!... Jende artean zeuden beste pertsona ezagunen artean, Jean-Rene Etxegarai Baionako auzapez eta Hautetsien Kontseiluko presidentea, Frantxua Maitia Eskualde kontseilaria eta Euskararen Erakunde Publikoko burua, Dominique Boscq Zuberoako herri elkargoko presidentea, Michel Etxebest Maule-Lextarreko auzapeza ikus zitezkeen. Beste asko ere egon zitekeen segurki... baina 4.000 lagunen artean zaila da denez erreparatzea!

Apezpikua irribarrez

Pastoral orotan gertatu ohi diren une xelebrerik jazo zen, halaber, Pierra Lhande tragedia antzezte denboran. Hala, esate baterako, Marc Aillet apezpikua irribarrez ikusi zen 5. jelkaldiko bertset antiklerikalak aditzean... aurpegia eman nahian edo! Ufatzen zuen haizetxoak, berriz, neke batzuk sortzen zizkieten aktoreei, berezi burukoak zeramatzatenei. Alabaina, Pierra Lhanderen pertsonaia antzeztu duen Beñat Larrori sujeta ez zen dudatu bere txapela, behin baino gehiagotan, eskuetan hartzera, bertsetak emate eta taula jokoa egite denboran. Pastoral batean bat-bateko jarduerei eusten jakin behar da... Pasarte dibertigarrietatik izan ziren, aldiz, ainguruetatik bat esku bakarrarekin gurutzearen keinua egiten ikustea edo Jean-Pierra Rekalt errejenta oholtza aurreko aulki batean jarririk egotea azken peredikuaren denbora ia osoan. Hori eginda agerian utzi zuen konfiantza osoa zeukala Maialen Larrori eta Elodie Arrosagarai bi kantariek hitzik ez zutela ahaztuko.

Pastoral batean elkartzen den jendetza itzela ikusita, guztiz ohargarria ehunka lagun horiek erabateko isiltasuna egitea mikrofonoei matxuraldi bat gertatzen zaielarik edo boz moteltxoak dituzten ainguruak kantuz ari direnean. lau mila jende isilik gerarazteko, behar da pastoral bat izan!

Sekulako zalaparta pizten da, pastorala bururatu eta gero egiten diren antxera edo enkanteetan. Pastorala eman den oholtza gainean, muñeiñak eta aitzina pika dantzak emaiteko ohorerako lehiatu ziren Zuberoako zortzi herri eta azkenean Atharratze-Sorholüzek du irabazi, 1.600 euroko diru zama eskainita. Azken urteotan bezala, ez da batere ustekabea izan, herri honek baitu ontsalaz datorren urteko pastorala paratuko, Jean Pitrau atharraztar laborari borrokalariaren bizitza kontakizun izango duena.


Irekita dago Zarauzko Emakumeen* Etxea

Ezkerretik eskuinera: Maria Feijoo Parekidetasun Kontseiluko kidea, Gloria Vazquez Parekidetasun zinegotzia, Andrea Diez Perez dinamizatzailea eta Edurne Urbieta Parekidetasun teknikaria, Emakumeen* Etxearen aurrean. (Amaia Urbieta)

Hasiera batean espero baino beranduago bada ere, martxan da dagoeneko Zarauzko Emakumeen* Etxea. Duela urtebete baino gehiago hasi ziren lehen Turismo Bulegoa izandako egoitza egokitzen, eta, azkenean, herriko emakumeentzako zabalik daude ateak Nafarroa kaleko 3. zenbakian. Inaugurazio ofiziala urriaren 23an egingo badute ere, gaur hasiko dira Jabetze Eskolako lehen ikastaroa bertan eskaintzen: Arte terapia eta Itsasoaren Dantza, Ainhoa Alberdi aktorearekin.

Gainontzeko ikastaroak ere bertan eskainiko dituzte, eta ikasketarako eta formakuntzarako gune bat izateaz gain, “ideiak elkarbanatzeko, babesa emateko zein sareak sortzeko” espazioa izatea nahi du Gloria Vazquez Parekidetasun zinegotziak. Harrerak, hainbat bulegok, liburutegi eta atsedenerako txokoak, ikastaro gelak eta bilera gelak osatzen dute Emakumeen* Etxea. Arratsaldero, 16:00etatik 20:00etara, Andrea Diez Perez dinamizatzailea egongo da bertan, eta udalaren Parekidetasun departamentuko teknikariak eta administratzaileak ere egokitu dituzten bulegoetatik egingo dute lan.

Zerbitzuak

Diez Perez dinamizatzailea gogotsu agertu da aurretik duen erronkari heltzeko. Azaldu du astero aholkularitza zerbitzua eskainiko dutela Emakumeen* etxean, doakoa eta konfidentziala. Bi aholkularitza mota eskainiko dituzte: psikologikoa eta juridikoa. Jakinarazi dute zerbitzu hori azarotik aurrera jarriko dutela martxan, baina dagoeneko hartu daiteke hitzordua. Horretarako bi bide baliatu daitezke: telefonoz, 943-00 51 17 zenbakira deitu, edo emakumeen-etxea@zarautz.eus helide elektronikora idatzi.

Emakumeen* Etxea hamaika topaketa, hitzaldi zein ahalduntze talde hartuko dituen gunea izatea da sustatzen eta eraikitze lanetan aritu direnen asmoa, baina, momentuz, COVID-19a ez hedatzeko neurriek asko baldintzatuko dute bertako jarduna. Espazioa emakume ororentzako zabalik egongo bada ere, hitzordua hartu beharko da bertara joateko, eta bertan bildu eta antolatu nahi dutenek edukiera muga zorrotzak errespetatu beharko dituzte. Dagoeneko martxan den Jabetze Eskolan, esaterako, erdira murriztu behar izan dute parte hartzea, eta hamar laguneko taldeak osatu dituzte. Dena den, “gustura” daude antolatzaileak aurtengo ikastaroek izan duten harrerarekin. Emakumeen* Etxeko arduradunek jakitera eman dutenez, ikastaro bakarra eta topaketa bat geratu dira bertan behera parte hartze faltagatik.


Imajinatzeko ere balio du

Gozamenez imajinatzeko aukera izanen dute gaur Intxostiapunta gazte gunetik pasatzen diren 14 eta 30 urte bitarteko gazteak. Irudimen ariketa Erotiklik argazki bilduma osatzen duten 60 irudiekin hasiko da. Erotismoaren inguruan Iruñeko gazteen ikuspegiak biltzen ditu bilduma horrek. Ondoren Izaskun Etxeberria idazle altsasuarrak bere 2 ipuin irakurriko ditu. Hego haizea lagun izenburuko testu erotiko laburra da haietako bat, udaberrian Beterriko literatura aldizkarian argitaratu dena. Horren ondoren Lepoa erakusteko eskatu zion ipuina irakurriko du eta mende hasierako txokolategi batera eramanen gaitu. Lan horrek Etxeberriari Berriobeitiko udalak antolatutako III. narrazio erotikoen lehiaketako saria eman zion. Imajinazioari eskainitako saioa despeditzeko txokolate eta fruituen dastatze beroa izanen da. Gozamenez programa, 14 eta 30 urte bitarteko gazteei zuzenduta dago. Haren bidez sexualitatea poztasun handiz, "gozamenez", eta mugarik gabe bizi beharreko zerbait bezala ulertzen du, "nahi duguna erabakitzeko eta beste pertsonekin harreman hobeak edukitzeko autonomoagoak izaten lagunduko diguna".


Matteo Renzi indarberrituta itzuli da Italiako lehiara

Matteo Renzi Italiako lehen ministro ohiak PD Alderdi Demokrataren primarioak aise irabazi ditu %70eko babesarekin, eta, berriz ere, lehen ministro izateko lehian buru-belarri sartuko da, M5S mugimendu ezkertiarrari aurre egiteko. Lehen ministro zela, Konstituzioa aldatzeko erreferenduma galdu zuen, iazko abenduan, eta dimisioa eman zuen, bere figuraren inguruko galdeketa bilakatu baitzen. Baina dimisioa eman bezain laster lanean jarri zen, eta bere alderdi PDko primarioak aurreratu zituen. Orain «indarberrituta» datorrela dio. Aurten nahi lituzke hauteskundeak Renzik. Europako Batasunaren izarren taldean sartzeko hautagai faboritoa da.


Bigarren eskuko azoka Andoainen

32 mahai jarri ziren Zumea Plazan egin zen bigarren eskuko azokan, joan den larunbatean. Emaus eta Etxeberrietas Existe elkartea eta azoka antolatzeaz arduratzen den Eguzki-Ihintza enpresaz aparte, 29 lagun talde eta norbanakoek osatu zuten saltzaileen zerrenda. Andoaindarrak izan ziren ia denak.

Jostailuak, jazkiak, liburuak, aldizkariak, elektra tresnak… denetik ikusi ahal izan zen azokan, eta modu onean gainera.

Ione Gozalo, Nagore Huizi, Leila Txueka eta Mara Lasak osatutako laukoteak jarri zuen mahaian jostailuak izan ziren nagusi. “Etxean toki asko okupatzeaz gain ez genituen erabiltzen eta gure amek errieta egiten ziguten. Horregatik, azoka honetaz baliatu gara jostailu horiek denak bildu eta salgai jartzeko”. Denetik saldu zuten larunbatean, baina zenbait objetuek aparteko arrakasta izan zuten. “Jokoak, liburuak, pelutxeak eta barby panpinak saldu ditugu bereziki. Barbyen kasuan, bi eurotan jarri ditugu normalak, eta bost eurotan barby andregaiak, horiek dotoreagoak direlako”. Guztira 150 euro bildu zituzten.

Etxeberrietas Existe elkartekoak ere azokan postua jarri zuten. Berziklapenaren aldeko apustua egiteaz gain, Etxeberrieta auzoko beharrei erantzuteko dirua biltzea izan zuten helburu; 300 bat euro jaso zituzten, hainbat elektra tresna saldu eta gero.


Gorka Elarre antxotarraren kartela aukeratu dute sanferminak irudikatzeko

2013ko sanferminetako kartela

Antxoko sanferminek badute kartela. Gaur jakinarazi dute zein izango den. Horren egilea Antxokoa bertakoa da: Gorka Elarre. Zazpi kartel aurkeztu zituzten, eta Jai Batzordeak Elarrerena onena dela iritzi dute. Irabazleak 150 euro jasoko ditu, eta Leunda jatetxean lau pertsonentzako afaria eskuratu du.


Barregarri gelditzen gara

Hildakoekin egiten duguna erakusten du zer garen. Inoiz bukatuko den erregimen zaharrean oso gutxi ziren publikoki goraipatzen zirenak. Beti ere gizonak, aristokratak, katolikoak, militarrak eta eskuindarrak izanik aukerak biderkatzen ziren. Gainerakoentzat hirugarren mailako ehorzketekin nahikoa zen.

Modernitateak ohiturak demokratizatu ditu. Orain aukerak zabaldu dira eta presio-talde zehatzen kide izanik hildakoaren ospe soziala nabarmen azpimarratuko da. Politikariak, enpresariak, artistak, kazetariak edo kirolariak ongi posizionatuak dira. Aukera handiagoak dituzte kale, eskola edo kultur etxeak bataiatzeko, dominak eskuratzeko edo plazetan metal plakak edukitzeko.

Nadezhda Krupskayak Pravda egunkarian idatzi zuen 1924ko urtarrilean: “Kamarada langile eta nekazariok. Eskaera handia egin behar dizuet: Ilitxengan duzuen mina ez dadila berarekiko benerazioa bihurtu. Ez eraiki monumenturik bere izenean. Vladimir Ilitxen izena ondratzeko haurtzaindegiak, txikientzako aterpetxeak eta eskolak egin”.


HIZPIDEA: 169.200 langabe Euskal Herrian, Gaindegiaren irakurketa

Langabeziaren datuak aztertuko ditugu, titular handiak irakurri ditugu egun hauetan, azken hiru hilekoan, 14500 langabe zerrendatik atera dira, eta 192.000 daude Euskal Herrian, Gaindegiak kalkulatu duenez, %11,45eko tasa. Imanol Esnaola izan da gurean. Azken hiru hilekoan langabetu gordinek nabarmen egin dute behera INEren arabera, horrek ez du esan nahi lanik topatu dutelako baizik eta aktibo egoteari utzi diotelako. Orain jakitera eman diren datuen arabera, landun kopuru berdintsu mantendu da Hego Euskal Herrian, baina langabezi tasak jaitsiera garrantzitsua izan du.

https://bilbohiria.com/docs2/2017/hizpidea/170127-hizpidea-imanolesnaola.mp3

Deskargatu hemen.


Genozidio

Lau indio izan ote ziren garaiko Kaliforniako biztanleen ehuneko lauregoita hamarra? Bertako tribuei birusez beteta eman zitzaizkien manta haiek lau indio bakarrik akabatu ote zituzten? Urteetan luzatutako gerran jazarri eta hil zituztenak lau izango ote ziren? Ez, jakina. Erreserbetara mugatu zituzten haiek, mespretxuz indio deitu zitzaien gizon-emakume haiek, orain direna baino milaka gehiago ziren gizon zuri europarrak haien lurretara iritsi zirenean.

Eta iparraldean bezala gertatu zen hegoaldean ere. Bertakoek enbarazu egiten zuten. Ingelesa, gaztelania eta portugesa ez ziren modu naturalean nagusitu Ameriketan; ondo antolatutako genozidio humano, lingusitiko eta kulturalaren ondorioz baino. Orain, Espainiako Gobernuko Kanpo Harremanetarako Ministroak ia barreka esan du lau indio baino ez zituztela hil Ameriketako Estatu Batuak sortzeko. Haren hitzek hegoaldean gertatua estali nahi dutela iruditzen zait. Eskoletako curriculumean sartu diguten historia mozorrotuari kontra ez egiteko bidearen bila ari direla dirudi. Ez dugu hil, bortxatu, apurtu edo konkistatu: deskubritu egin dugu.

Baina genozidioa ez zuen Hitlerrek asmatu. Hura sortu aurretik ere, gertatu ziren halakoak munduan; eta zoritxarrez, hura hil ondorenean ere, gertatzen ari da leku askotan.